Po Plavčanovi povedie školstvo iný člen vlády za SNS

Národniari majú ministerku pôdohospodárstva Matečnú a ministra obrany Gajdoša.

BRATISLAVA. Úrad vlády SR čaká na obsah abdikačného listu Petra Plavčana (SNS), najmä pokiaľ ide o dátum vzdania sa funkcie. Uviedla to hovorkyňa predsedu vlády SR Beatrice Szabóová. Po tom, ako Plavčanovo odstúpenie z funkcie nadobudne účinnosť, má byť riadením ministerstva školstva poverený niektorý z ministrov za SNS. Národniari majú ministerku pôdohospodárstva Gabrielu Matečnú a ministra obrany Petra Gajdoša. "Úrad vlády SR je v kontakte s Kanceláriou prezidenta SR a spoločne sú pripravení vyriešiť situáciu tak, aby okamžite ako odstúpenie ministra Petra Plavčana nadobudne účinnosť, bol riadením Ministerstva školstva, vedy, výskumu a športu SR poverený iný člen vlády za SNS," povedala Szabóová. Premiér Robert Fico (Smer) požiadal predsedu SNS Andreja Danka, aby v čo najkratšom čase navrhol nového šéfa školského rezortu. Danko nové meno zatiaľ nepovedal. Plavčan vo štvrtok oznámil, že abdikuje na funkciu ministra školstva. Demisiu doručí prezidentovi SR Andrejovi Kiskovi v najbližších dňoch. Plavčan formálne ukončí výkon svojej funkcie až po tom, ako jeho demisiu prijme prezident. Na odchod Plavčana vyzval v stredu (16.8.) premiér Fico. Zdôvodnil to tým, že vládna koalícia si nemôže dovoliť hazardovať s dôverou verejnosti, naštrbenou udalosťami na ministerstve školstva. Ministerstvo školstva od začiatku júla čelí kritike pre rozdeľovanie eurofondov na výskum a inovácie. Dotácie mali dostať aj firmy, ktoré výskum nikdy nerobili. Minister problematické výzvy zastavil a nariadil ich preverenie. Európska komisia (EK) neskôr pozastavila platby v štyroch výzvach na ministerstve školstva a rezortu zakázala podpisovať nové zmluvy s prijímateľmi dotácií. Pozastavenie eurofondov oznámila EK vo varovnom liste. Rozdeľovanie eurofondov rieši okrem Európskeho úradu pre boj proti podvodom aj Národná kriminálna agentúra. Po vypuknutí kauzy žiadala opozícia odstúpenie ministra. Udalosti spôsobili aj vládnu krízu iniciovanú vypovedaním koaličnej zmluvy zo strany SNS. Nová výzva na dlhodobý strategický výskum a vývoj (DSV) prejde cez Úrad podpredsedu vlády SR pre investície a informatizáciu a taktiež Radou vlády pre vedu, techniku a inovácie, čo v minulosti nebolo. Informoval o tom podpredseda vlády pre investície a informatizáciu Peter Pellegrini (Smer). Výzvu zrušilo ministerstvo školstva po kauze ohľadom rozdeľovania eurofondov na vedu. "Na základe nami predstavených opatrení, ešte predtým ako samotná výzva z Operačného programu Výskum a inovácie bude schválená naším úradom, musí prejsť aj stálou komisiou Rady vlády pre vedu, techniku a inovácie, čo v minulosti nebolo," uviedol Pellegrini.


O KNIHÁCHMohol sa stretnúť Karl Wildburn s lady Mallowanovou?

Pseudonym je skvelým maskovaním, ak nechcete o sebe prezradiť, kto ste, či jednoducho potrebujete mať umeleckú identitu odstrihnutú od súkromnej.

Čo si mohli porozprávať Jeroen Anthonisz van Aken a Allen Stewart Konigsberg, keď sa stretli? A mohol si k nim prisadnúť Boleslav Záhorský či Karl Wildburn. A mala rada Agatha Mary Clarissa lady Mallowanová, rodená Millerová, speváčku Anna Mae Bullockovú? Vianoce sú aj sviatkom odhaľovania darčekov a tajomstiev. A pseudonym býva často takýmto tajomným menom, za ktorým sa skrýva človek z mäsa a kostí. Pseudonym je skvelým maskovaním, ak nechcete o sebe prezradiť, kto ste, či jednoducho potrebujete mať čosi ako umeleckú identitu odstrihnutú od svojej súkromnej. Tak to spravil C. S. Lewis, keď stvoril alter ego N. W. Clerka, lebo svoje vnútorné napätia a traumu zo smrti manželky nechcel publikovať pod vlastným menom. Niekedy chce autor vytvoriť svoje alter ego, ktoré bude za neho vystupovať v niektorom zo žánrových svetov, ako to bolo v prípade Salvatore Lombina, ktorý sa pod detektívky podpisoval ako Ed McBain a pod serióznejšie knihy ako Evan Hunter. A niekedy chce autor skúsiť šťastie, lebo má nálepku tvorcu jedného žánru, ako sa to stalo J. K. „Harry Potter“ Rowlingovej, keď stvorila Roberta Galbraighta. Alebo je autorov viac ako v prípade vyše šesťdesiatich kníh Elleryho Queena, čo bol pseudonym Frederica Dannaya a Manfreda Leeho, bratancov, ktorí mali radi dobrodružné detektívne písanie. A k pseudonymu môže viesť aj fakt, že ste viazaný autorskými zmluvami, a pritom trpíte tvorivým pretlakom. Steven King vydal sedem kníh ako Richard Bachman. Niekedy je pseudonym vlastne nutnosťou vytvoriť dobrú značku. Prosto s menom Allen Stewart Konigsberg prerazíte v čase potreby dobre znejúcich mien horšie než s menom Woody Allen. Tak môžete hrať úlohu komického neurotického režiséra, herca a spisovateľa, ale keď sa budete prihlasovať do hotela ako Konigsberg, budete vlastne v utajení. Ale pravda je, že s van Akenom sa Konigsberg ani Allen určite nestretol inde ako v galérii, keďže v čase narodenia malého Allena bol Hieronymus Bosch – čo je umelecký pseudonym Van Akena - už pár storočí mŕtvy. A ani Záhorský a Wildburn sa s Woodym Allenom nestretli, pretože tieto – a niektoré ďalšie – mená používal Ľudovít Štúr pre svoje písačky v novinách. Zato lady Mallowanová čiže Agatha Christie mohla počúvať Annu Bullockovú čiže Tinu Turnerovú, aj keď anglická majsterka detektívky preferovala skôr klasickú hudbu, sama hrala na klavíri, spievala (ale od opery ju odhovorili pre slabý hlas) a od koncertovania ju odrádzala vlastná nervozita pri verejnom vystupovaní. Niekedy pseudonym jednoducho lepšie pôsobí než zápis v občianskom. Navyše, ak sa pohybujete v prostredí, kde meno má zohrať priam mysterióznu úlohu prihlásenia sa k nejakému spoločenstvu. Slovenská literárna minulosť pozná viacero pseudonymov, ktoré vnímame temer ako rodné mená, hoci autorom týchto mien išlo aj o prihlásenie sa k národu. Alebo aj o odklonenie pozornosti od svojej skutočnej identity. Andrej Sládkovič sa volal Braxatoris, a to teda ľubozvučné slovenské meno nie je. Aj Pavol Országh znie menej slovensky ako Hviezdoslav. Bankový úradník Ján Botto sa chcel pri svojich samotárskych básňach odlíšiť od svojho staršieho menovca Jána Bottu, tak si zvolil krajšie meno Ivan Krasko. A doktor Matej Bencúr sa pod svoje diela podpisoval Martin Kukučín. Ale to sú priam povinné školské znalosti. Vždy platí, že dobrý text potrebuje dobrého autora a zlý text nezachráni ani pseudonym. Nie sú to pseudonymy, ktoré by vznikali z nejakých pohnútok hanblivosti, ale ako značky zdôrazňujúce autorstvo, literárnu manieru. Často sa práca spisovateľa (ale aj iných umelcov) chápe ako hobby, doplnok k „skutočnej“ práci, akoby to spisovateľstvo bolo čosi bočné, iná identita. Prípad talianskeho pseudonymu Eleny Ferrante, ktorý v októbri rozvíril literárne kruhy, svedčí o tom, že pseudonym je stále dobrá obchodná značka, ale aj lákadlo pre odhalenie. Taliansky investigatívny novinár Claudio Gatti vyvolal vlnu odporu, keď metódou „follow the money“ sa snažil vypátrať, kto by asi tak mohol byť schovaný za úspešnými knihami, ktoré sa predávajú po celom svete a aj na Slovensku. Podľa Gattiho ide o prekladateľku z nemčiny Anitu Raja, ktorej meno už v minulosti niekoľkokrát v súvislosti s totožnosťou Eleny Ferranteovej padlo. Jeho odhalenie vyvolalo vášnivú diskusiu o práve autora na svoje súkromie, na pseudonym a možnosť skrývať svoju identitu. Na stranu Eleny Ferranteovej sa postavili viacerí významní spisovatelia i vlastné vydavateľstvo a samotná Anita Raja odhalenie nekomunikovala. Vydavateľstvo Eleny Ferranteovej len potvrdilo, že autorka chce zostať v anonymite a tak ako doteraz sa nebude zúčastňovať na promovaní svojich kníh. Pri množstve produkcie, ktorá postihla náš knižný trh v ostatných rokoch, sa zjavilo mnoho literárnych diel, ktoré nenesú reálne mená svojich tvorcov. Čiastočne preto, aby kryli svoje reálne zamestnania a reálne styky, ako je to v prípade napríklad Sebastiána Jahiča, ktorý vydal svoj okultistický román nedávno, či napríklad autorky erotických až pornografických románov, ako to robí pseudonym Linda Chopin. V obidvoch prípadoch ide o ľudí, ktorých povolania sú veľmi slušné až stredostavovské. Samozrejme, niektoré hádanky lákajú slovenskú literárnu pospolitosť už roky, niekedy sa hrajú aj spoločenské hry a tipovania. Najčastejším tipom pri hľadaní, kto by asi mohol byť Maximom E. Matkinom, je Eva Borušovičová. Nikdy to nepotvrdila, takže zostáva stále záhadou, ktorá autorka píše pod týmto mužským pseudonymom. Druhým najsledovanejším pseudonymom slovenskej spisby je nepochybne najpopulárnejší detektívkar Dominik Dán. Dohady, špekulácie len pomáhajú vo vytváraní mýtov o tom, kto je kto. Aj na internete sa dajú nájsť odkazy na pána s priezviskom Kratochvíla, ale sú to neoverené informácie. Potvrdené je, že Dominik Dán pracuje v štátnej službe a stále na ministerstve vnútra. Najznámejším spisovateľom, pre ktorého sa pseudonym stal nutnosťou, je Salman Rushdie. Ale tu šlo o vytvorenie pseudonymu, ktorý sa používal namiesto ozajstného mena z bezpečnostných dôvodov. Joseph Anton vznikol spojením krstných mien Josepha Conrada a Antona Pavloviča Čechova a Salman Rushdie toto meno používal ako novú identitu v časoch, keď sa o jeho život veľmi usilovali radikáli posmelení vyhlásením fatwy po vydaní Satanských veršov. Ako žil s novou identitou, môžete si prečítať v jeho spomienkach nazvaných Joseph Anton. Kým však bude literatúra literatúrou, budú autori, ktorí z takých či onakých pohnútok budú vydávať knihy aj pod inými než vlastnými menami. Pátranie po ich identite môže byť príjemné, zábavné, ale vždy zostáva v platnosti, že dobrý text potrebuje dobrého autora a zlý text nezachráni ani pseudonym. Tento text ste mohli čítať vďaka tomu, že platíte za obsah. Vážime si to.


Francúzi zatkli štyri tínedžerky, sú podzrivé z prípravy útoku

Dievčatá boli prostredníctvom internetu napojené na džihádistov.

PARÍŽ. Francúzska polícia v utorok na niekoľkých miestach v krajine zadržala štyri dospievajúce dievčatá, ktoré podozrieva z plánovania útokov. Oznámila to parížska prokuratúra, informovala agentúra AP. Miestne médiá s odvolaním sa na zdroje z vyšetrovania uviedli, že dievčatá odoberali internetové príspevky francúzskeho džihádistu Rachida Kassima, ktorý zrejme tento mesiac zahynul v Iraku pri leteckom útoku medzinárodnej koalície vedenej Spojenými štátmi. Dievčatá vo veku 14, 15, 17 a 18 rokov boli podľa prokuratúry na internetovej diskusnej sieti Telegram členkami skupiny zvanej The Lionesses (Levice), kde diskutovali o možnej príprave násilných akcií. Štvorica cez spomínanú sieť odoberala Kassimov Telegramový profil. Kassim, ktorý bol členom radikálneho hnutia Islamský štát, bol považovaný za organizátora niekoľkých teroristických útokov vo Francúzsku. Podľa vyšetrovateľov stál za minuloročnou vraždou policajta a jeho partnerky v Magnanville pri Paríži či za podrezaním kňaza v kostole v Saint-Etienne-du-Rouvray vlani v júli.


Šéf Boeingu priznal, že nehoda súvisela s automatickým systémom

Muilenburg uviedol, že Boeingy 737 MAX sú napriek tomu bezpečné stroje.

WASHINGTON. Šéf americkej spoločnosti Boeing vo štvrtok po prvý raz priznal, že k marcovej havárii stroja 737 MAX v Etiópii prispel prísun chybných údajov do automatického letového systému. Výkonný riaditeľ firmy Dennis Muilenburg však zároveň vyjadril presvedčenie, že Boeingy 737 MAX sú napriek tomu bezpečné stroje a že po aktualizácii softvéru budú patriť medzi vôbec najbezpečnejšie lietadlá na svete, informovala televízia CNBC. Pri havárii Boeingu 737 MAX 8 v Etiópii z 10. marca zahynulo všetkých 157 ľudí na palube vrátane štyroch Slovákov. Muilenburg prišiel so svojím vyhlásením po tom, ako etiópski vyšetrovatelia v predbežnej správe uviedli, že piloti pred zrútením stroja opakovane vykonali postupy odporúčané spoločnosťou Boeing, ktorými sa snažili stroj znovu dostať pod kontrolu. Havárii sa im napriek tomu zabrániť nepodarilo. Boeing 737 MAX 8 podlieha podrobnému skúmaniu od vlaňajšieho októbra, keď sa za podobných okolností zrútil do Jávskeho mora stroj indonézskej spoločnosti Lion Air. "Po zverejnení predbežnej správy o vyšetrovaní nehody letu Ethiopian Airlines 302 je zrejmé, že u oboch letov sa Systém vylepšovania manévrovacích vlastností, známy ako MCAS, aktivoval v reakcii na chybné údaje o uhle nábehu," uviedol Muilenburg vo vyhlásení a videu zverejnenom na twitterovom účte Boeingu. Riaditeľ však súčasne ubezpečil, že jeho spoločnosť zvolila pri tvorení novej verzie problematického softvéru automatického stabilizačného systému zvolila "komplexný" a "disciplinovaný" prístup. Proces jeho certifikácie a uvedenia do praxe očakáva v priebehu najbližších týždňov. Stroje typu 737 Max 8 sú od polovice marca celosvetovo vyradené z prevádzky. Spoločnosť Boeing je však podľa Muilenburga naďalej presvedčená, že lietadlá tohto typu sú napriek tomu "v zásade bezpečné". "Keď sa MAX vráti na oblohu s upraveným softvérom funkcie MCAS, bude patriť k najbezpečnejším lietadlám, aké kedy vôbec lietali," domnieva sa šéf Boeingu.


Nemecko plánuje pomôcť Burkine Faso v boji proti terorizmu

Nemecká armáda by mala v Burkine Faso plniť poradenskú úlohu.

BERLÍN. Nemecko je pripravené vojensky podporiť Burkinu Faso v boji proti islamistickému terorizmu. Nemecká kancelárka Angela Merkelová to povedala burkinskému prezidentovi Rochovi Marcovi Christianovi Kaborému, ktorý pricestoval vo štvrtok do Berlína. Nemecká armáda by mala v Burkine Faso plniť poradenskú úlohu, podrobnosti však ešte musí doriešiť spolkové ministerstvo obrany, uviedla Merkelová podľa tlačovej agentúry DPA. "Ešte stále je mnoho právnych otázok, ktoré treba vyjasniť, ale je to na dobrej ceste vďaka stretnutiu ministrov obrany," vyjadrila sa kancelárka. Kaboré zase vyhlásil, že Burkina Faso má záujem o čo najviac medzinárodných partnerstiev, aby mohla "energicky brániť svoje územie". Podobne sú na tom podľa neho aj ďalšie krajiny tvoriace regionálne zoskupenie G5 Sahel - Čad, Mali, Mauritánia a Niger. Vyjasnenie detailov spolupráce by malo priniesť stretnutie na úrovni ministrov zahraničných vecí. Európska únia podporila G5 Sahel v úsilí vytvoriť spoločné sily pre boj proti terorizmu a organizovanému zločinu. Nemecko a Francúzsko si od takéhoto úsilia sľubujú, že zvýši bezpečnosť v danom regióne a zníži motiváciu miestnych obyvateľov migrovať do Európy, uviedla DPA.


Americký minister Pompeo začne prvé svetové turné v KĽDR

Mike Pompeo by mal v KĽDR nadviazať na historický summit, ktorý sa konal v Singapure.

WASHINGTON. Americký minister zahraničia Mike Pompeo navštívi vo štvrtok Severnú Kóreu. Pompeo by mal rokovať o denuklearizačných plánoch Pchjongjangu, ku ktorým sa prihlásila KĽDR na spoločnom summitu v Singapure. Oznámila to v pondelok hovorkyňa Bieleho domu Sarah Sandersová. O celkovo tretej Pompeovej ceste do KĽDR a prvej od summitu Donalda Trumpa a severokórejského vodcu Kim Čong-una, ktorý sa konal 12. júna v neutrálnom Singapure, už niekoľko dní hovorili americké médiá. Pompeo sa v KĽDR podľa Sandersovej stretne so severokórejským vodcom Kim Čong-unom a jeho "tímom". V krajine ostane do soboty. "Pokračujeme v pokrokoch. Včera (nedeľa) sme mali niekoľko dobrých stretnutí," povedala hovorkyňa na tlačovom brífingu. "Je tu veľký impulz na pozitívnu zmenu," dodala Sandersová. "Šéf americkej diplomacie bude v Severnej Kórei, aby pokračoval v konzultáciách a realizácii dohody, ktorú dosiahli dvaja lídri na svojom stretnutí v Singapure," píše sa vo vyhlásení amerického ministerstva zahraničia. Kim sa počas schôdzky s Trumpom v Singapure zaviazal k úplnej denuklearizácii Kórejského polostrova výmenou za bezpečnostné záruky od USA. Pompeo navštívil v súvislosti s prípravou summitu Severnú Kóreu prvýkrát v apríli ešte ako riaditeľ americkej Ústrednej spravodajskej služby (CIA). Do Pchjongjangu sa vrátil ako minister zahraničných vecí začiatkom mája. Podľa americkej diplomacie bude Severná Kórea iba úvodným bodom v programe vôbec prvého celosvetového turné, na ktoré sa Pompeo po nástupe do úradu vydáva. Po návšteve severokórejského hlavného mesta Pchjongjang zamieri do Japonska, Vietnamu a Spojených arabských emirátov (SAE). Jeho cesta bude pokračovať do Belgicka. Spoločne s americkým prezidentom Trumpom sa tam zúčastní na summite Severoatlantickej aliancie v Bruseli.


Poradíme vám, čo s fotkami z Vianoc

Vytrieďte ich, upravte, pošlite rodinným príslušníkom a hlavne zálohujte.

Niekomu stačí pár, niekto potrebuje aspoň dvadsať a niekto sviatky skončí s tisíckou fotografií. Čo spraviť, aby neskočili zabudnuté v stratenom adresári starého disku? Fotenie každého jedného momentu sa môže zdať ako super nápad, teda do doby, keď sa rozhodnete k nim po rokoch vrátiť. Desiatky minút stratených hľadaním dobrých záberov je nuda a nielen pre vás. Vyčleňte si preto pár minút na aspoň zbežné vytriedenie nevhodných záberov, je predsa zbytočné mať z jednej situácie fotky nepekné, rozmazané, či s úplne zlou kompozíciou. Buďte nekompromisní a mažte ich. Veľa miesta na disku síce neušetríte, ale načo sú komu nepodarené fotografie. Pokojne si vytvorte zložky pre konkrétne dni, alebo situácie. V záplave vianočných fotografií neskôr nebudete strácať čas hľadaním tej nešťastnej návštevy, ktorú chce teraz váš bratranec. Aplikácie od Google alebo Apple vám pomôžu s automatickým označením fotografií, navyše dokážu na fotografiách identifikovať konkrétne osoby, objekty, či miesta. Skvelá funkcia, ktorá vám uľahčí napríklad päť rokov starej fotografie detí na výlete pri jazere. Umelá inteligencia je tu hodnotným pomocníkom, navyše úplne zadarmo. Úspešne ste zvládli prvý krok a na disku na vás čaká v tom optimálnom prípade len zlomok z pôvodnej kopy fotografií. Teraz na vás čaká najťažšia časť v podobe ich úpravy v jednom z mnohých grafických programov. Len máloktorá fotografia je dokonalá a keďže si spomienky nechceme nechať len pre seba a súčasnosť, treba ich aj náležite upraviť. To znamená podľa potreby orezať, upraviť expozíciu, farby, či odstrániť drobné chybičky krásy. Dostupných aplikácií je obrovské množstvo, tie najlepšie sú samozrejme platené. Samozrejme vyberajte podľa svojich schopností a možností peňaženky, veď napríklad dobrú robotu spraví aj zadarmo dostupná aplikácia Paint.net. Majitelia Macov si za pár eur môžu kúpiť skvelý Pixelmator. Pre pokročilú úpravu fotografií je vhodný napríklad Luminar, jeho cena je ale dosť vysoká pre sviatočných fotografov. Ak potrebujete jednorazovo upraviť len pár fotografií, pokojne využite jednu z množstva online služieb. Niektoré sú skutočne zaujímavé, no celý proces býva zdĺhavejší a vyžaduje rýchle pripojenie na internet. Smartfón sa dá ľahko stratiť, utopiť, pamäťová karta vypovedá službu hneď po Novom roku. Namiesto zložitých pokusov o obnovenie poškodených dát myslite dopredu a svoje fotografie a videá priebežne zálohujte. Ak je vašim primárnym nástrojom smartfón, je riešenie jednoduché. Môžete si všetky fotografie skopírovať do počítača s pomocou USB kábla, alebo využijete jedno z mnohých cloudových riešení. Či už máte iPhone alebo jeden z mnohých Android smartfónov, tak môžete siahnuť po firemnej službe, ktorá je samozrejme v základe zadarmo. V prípade Apple je 5 gigabajtov úbohých, mesačný poplatok za 10-násobnú kapacitu je našťastie len jedno euro. Google je v tomto smere štedrejší a ak si vystačíte s mierne zníženým rozlíšením fotografií, tak vám umožní do cloudu uložiť skutočne všetky fotografie bez obmedzenia kapacity. Veľkou výhodou je automatické fungovanie týchto aplikácií, takže vám všetky fotografie začnú automaticky zálohovať hneď, ako sa pripojíte na Wi-Fi sieť. Môžete ich napáliť na DVD, nahrať na USB kľúč, alebo jednoducho ich sprístupníte na svojej online službe. Ušetríte si námahu, čas, peniaze a navyše optické médiá už skoro vymreli a USB kľúče čaká rovnaký osud. Stačí vám poznať len mailovú adresu, aby ste pár klikmi umožnili prístup ku konkrétnym fotografiám, alebo už vytvoreným albumom. Navyše fotografie tu môžete kedykoľvek doplniť, adresáti k nim budú mať automaticky prístup. Vďaka cloudovým službám budete mať všetky svoje fotky dostupné aj z mobilných zariadení, takže vám stačí zobrať si svoj tablet k starým rodičom, ktorí nepoužívajú žiadnu modernú techniku. Zdieľaniu cez Facebook sa pokiaľ možno vyhnite. Je to síce veľmi jednoduché riešenie, no výrazne znižuje kvalitu fotografií. A nakoniec fotografie sú skvelým dodatočným darčekom nielen v digitálnej podobe. Môžete z nich dať spraviť puzzle, či ich nahrať na pamäťovú kartu a tú spolu s digitálnym fotorámikom darovať pri najbližšom sviatku.


Pellegrini pripustil, že o forme reformy slovenských nemocníc sa ešte uvažuje

Kalavská v nasledujúce dni podľa slov premiéra pripraví rôzne varianty.

BRATISLAVA. Premiér Peter Pellegrini (Smer) ešte uvažuje o tom, akým spôsobom sa bude realizovať jedna z najväčších reforiem slovenského zdravotníctva, tzv. stratifikácia. Pripustil to v utorok na tlačovej konferencii. Stratifikácia mala mať formu ústavného zákona, čo ešte v júni žiadal od ministerky zdravotníctva Andrey Kalavskej (nominantka Smeru) predseda koaličnej strany Smer Robert Fico. Ministerka zdravotníctva v nasledujúce dni podľa slov premiéra pripraví rôzne varianty. "Pre mňa je dôležitý výsledok a nie forma. Je to potrebné. Ja sa nechcem dať zastaviť a ani odborníkov a ľudí, ktorí tomu venovali čas, aby sa táto potrebná a žiadaná reforma, a dokonca akceptovaná aj odborníkmi, zastavila na tom, že sa z toho chce robiť politika. Nechajte už na nás, aby sme to vymysleli," povedal Pellegrini. Zdôraznil, že zodpovednosť za to, o čom rozhodne vláda a o tom, čo napokon "pôjde alebo nepôjde do parlamentu", je na Kalavskej a na ňom. "Preto nám nechajte ešte chvíľu čas. Len-čo budeme mať s pani ministerkou jasno, aký variant, aký spôsob naštartovania tejto zmeny zvolíme, potom by som vám odpovedal na všetky otázky," povedal. Ako dodal, v stredu 21. augusta je rozhodujúci termín, akým spôsobom sa s touto problematikou vyrovnajú. "My ideme s pani ministerkou urobiť všetko pre to, aby sa zdravá zmena započala," prízvukoval. Tiež priblížil, že v rámci reformy sa napríklad do 1. apríla 2021 majú "zásadným spôsobom" zbierať o slovenských nemocniciach dáta o tom, koľko a akých úkonov robia a v akej kvalite. Až po tomto termíne by sa mali podľa Pellegriniho realizovať ďalšie kroky reformy. Premiér nepovažuje za správne ani to, že v súčasnosti "sa straší nejakým rušením či zatváraním nemocníc". Návrh zákona o reforme slovenských nemocníc, tzv. stratifikácia, má po medzirezortnom pripomienkovom konaní 99 pripomienok, z toho 43 zásadných. Ústavný zákon o nároku na kvalitu, bezpečnosť, miestnu a časovú dostupnosť zdravotnej starostlivosti legislatívne predložila ministerka zdravotníctva 29. júla. Zásadné pripomienky mali najmä odborové združenia, ale aj Ministerstvo spravodlivosti SR. Navrhovaná reforma ministerky zdravotníctva by mala nemocnice rozdeliť do troch kategórií a určiť, aké typy zdravotných úkonov sa v nich budú vykonávať. Pacient má byť podľa Kalavskej nasmerovaný vždy do takého zariadenia, kde mu zabezpečia dostatočnú kvalitu starostlivosti, kontrolovanú minimálnym počtom výkonov. Zdravotné poisťovne nezazmluvnia výkony, ktoré nesplnia stanovené kritériá. Prípadné uvoľnené kapacity v nemocniciach potom využijú na ich vyššiu špecializáciu v rámci skupín výkonov, v ktorých je nemocnica dobrá, prípadne na následnú starostlivosť. Projekt by mala ministerka predložiť na rokovanie vlády 21. augusta. V prípade schválenia ústavného zákona by nadobudol účinnosť od 1. januára 2024. Dovtedy sa majú súčasné nemocnice pretransformovať na nové typy.


V Kirgizsku sa zosunula pôda, úrady hlásia 20 mŕtvych

Jedenásť domov v dedine Aju zavalili štyri metre blata.

MOSKVA. Najmenej 20 ľudí v sobotu prišlo o život pri zosuve pôdy na ich domy v horskej dedine v Kirgizsku a 24 ďalších je nezvestných, oznámila civilná obrana tejto stredoázijskej krajiny. Jedenásť jednoposchodových domov v dedine Aju zavalili štyri metre blata. Do záchrany postihnutých sa zapojilo vyše 150 ľudí. Medzi nezvestnými je deväť detí. Prezident Almazbek Atambajev označil incident za tragédiu a vyhlásil na nedeľu štátny smútok. Povedal, že dedinčania boli nedávno varovaní pred možnými zosuvmi pôdy a vyjadril poľutovanie, že nerešpektovali odporúčanie, aby z ohrozených oblastí odišli.


Albánsky prezident zrušil očakávané komunálne voľby

Voľby sa mali uskutočniť 30. júna, no podľa hlavy štátu v krajine panuje príliš napätá situácia.

TIRANA. Albánsky prezident v sobotu zrušil komunálne voľby s tým, že je potrebné znížiť politické napätie v krajine. Ilir Meta vyhlásil, že súčasné podmienky nie sú vhodné na konanie volieb, ktoré sa mali uskutočniť 30. júna. Vyhlásenie prišlo krátko pred tým, ako polícia pred budovou parlamentu v hlavnom meste Tirana rozohnala protestujúcich s pomocou slzotvorného plynu. Demonštranti volajú po odstúpení premiéra Ediho Ramu. Opozícia ho obvinila z volebného podvodu a korupcie a chce predčasné voľby. Líder opozície Lulzim Basha podporuje ľudí, aby protestovali až do odstúpenia premiéra. Tisíckam protestujúcich v Tirane povedal, že rozhodnutie prezidenta zrušiť komunálne voľby je prvým výsledkom boja proti premiérovi. Zahraničné krajiny vyzvali albánske politické strany, aby sa vyhli násiliu a začali dialóg.


Polícia obvinila dvoch mužov, ktorí mali vyhodiť sudy s odpadom

BRATISLAVA. Polícia obvinila 44-ročného Bratislavčana a 42-ročného muža zo Senice z prečinu neoprávneného nakladania s odpadmi spáchaného formou spolupáchateľstva. Hrozí im trest odňatia slobody na šesť mesiacov až na tri roky. Informuje o tom bratislavská polícia na sociálnej sieti. Obvinení mali podľa doterajších informácií 10. apríla ráno vyviezť z areálu skladu na Gessayovej ulici v Petržalke celkom 21 sudov s odpadom. Tie mali následne vyhodiť do trávnatého porastu v mestskej časti Bratislava-Lamač a na dvoch miestach mestskej časti Bratislava-Nové Mesto. Podľa odborných posudkov a kontrolnej chemickej analýzy látky zo sudov podľa vyhlášky Ministerstva životného prostredia patria medzi nebezpečný odpad. Škoda súvisiaca s odvozom, likvidáciou sudov a následnou sanáciou a rekultiváciou územia bola vyčíslená na viac ako 13.000 eur. Vyšetrovaním tohto prípadu environmentálnej kriminality sa zaoberá príslušný útvar v pôsobnosti Okresného riaditeľstva Policajného zboru v Bratislave III.


Vlhová sa postaví na štart polovičného Ironmana. Pridá sa aj jej tréner

Loading
 ... BRATISLAVA. Elitná slovenská lyžiarka Petra Vlhová už začala s prípravou na novú sezónu a počas nej absolvuje aj jednu výraznú novinku. Koncom mája ju v Rakúsku čaká súťažný štart v netradičnom športe - triatlone. Spolu s trénerom Liviom Magonim a ďalšími členmi realizačného tímu chcú v St. Pöltene zdolať výzvu v podobe polovičného Ironmana. Mali by absolvovať 1,9 km plávania, 90 km na bicykli a odbehnúť polmaratón. "Je to z mojej hlavy. Na konci mája som chcel, aby Petra absolvovala veľké preteky, napríklad na bicykli. Napokon sme sa rozhodli pre triatlon, ktorý je výborný šport, pretože pri ňom pracuje celé telo. Chcel som, aby mala ďalší dôvod na poriadny tréning, oživili sme jej prípravu a mohla si sama vybrať, čo bude robiť. To je dôležité. Vybrala si toto a ideme napokon všetci,“ prezradil pre piatkové vydanie denníka Šport taliansky kouč Magoni. Magoni sa pred spomenutým podujatím nebojí, že sa Petra Vlhová zraní. "Nie sú to veľmi dlhé preteky. Ide sa len nejakých šesť až sedem hodín. Nie je to nič špeciálne. Všetci si to užijeme. Má výhodu, že má o tridsať rokov menej než ja. Je takisto silnejšia. Určite bude v cieli skôr než ja,“ doplnil Magoni. Ako ďalej informuje denník Šport, do slovensko-talianskeho realizačného tímu Petry Vlhovej v porovnaní s predchádzajúcim súťažným ročníkom pribune Talian Matteo Baldissarutti. Bude pomáhať servismanovi Pierluigimu Parravicinimu s prípravou lyží. Podľa Magoniho bude cieľom Vlhovej v nasledujúcej sezóne zisk minimálne 1500 bodov v seriáli Svetového pohára útok na štyri malé a tiež veľký krištáľový glóbus. V porovnaní s minulosťou sa už bude samostatne bodovať paralelný slalom a bude sa v ňom rovnako bojovať o malý glóbus. "V kalendári pretekov Svetového pohára žien budú štyri alpské kombinácie, dve z nich sa pôjdu v spojení so zjazdom, ďalšie dve so super-G. Ďalej v ňom nájdeme štyri paralelné slalomy, sedem klasických slalomov a osem obrovských slalomov. Petrin súťažný program budeme aktualizovať z pretekov na preteky. Bude dôležité zvoliť správnu stratégiu výberu pretekov. Špeciálne čo sa týka rýchlostných súťaží," dodal Magoni pre Šport.


Parazitická huba premení chrobáky na zombie. Ich párením sa potom šíri

Huba má zaujímavý spôsob, ako sa rozširuje.

BRATISLAVA. Bývajú menšie, než hostiteľský organizmus, ale škody narobia niekoľkonásobne viac. A občas sa podobajú na scény z hororov. V tropických lesoch Thajska, Afriky a Brazílie žije parazitická huba Ophiocordyceps unilateralis, ktorá infikuje kŕmiaci sa hmyz. Keď sa po niekoľkých dňoch vyvinie v jeho tele, ovládne ho a prinúti odísť na miesto, kde hmyz zomrie a huba môže z neho vyrašiť. Niečo podobné sa deje aj jednému druhu chrobákov z čeľade snehuľčíkovité. Tie sa nielenže kŕmia na kvetoch, dokonca sa na nich aj pária. Lenže na rovnakých kvetoch žije aj druh parazitickej huby Eryniopsis lampyridarum. Vedci z Arkansaskej a Cornellovej univerzity zistili, že táto huba má zaujímavý spôsob rozmnožovania. Podrobne ho opísali v magazíne Journal of Invertebrate Pathology. Po nakazení prinúti huba chrobáka čeľusťami zakusnúť sa do kvetu až kým nezomrie. Parazitická huba však spôsobí, že brušná dutina chrobáka sa nafúkne, čím sa chrobáky zdajú byť väčšie. Krídla sa o 15 až 22 hodín neskôr otvoria a odhalia spóry huby a vlákna, ktoré vypučali. Pre samčeky je toto definitívny koniec, ale ak nakazia samičky, deje sa tiež niečo zaujímavejšie. Vedci v laboratórnych podmienkach pozorovali 446 živých aj mŕtvych chrobákov, z toho 281 samcov a 165 samičiek, pričom 90 z nich už bolo nakazených hubou. Zistili, že huba prinúti chrobákov zakvačiť sa presne na mieste, kde sa ostatné zdravé chrobáky kŕmia a hľadajú partnera na párenie. "Je to akoby vírusom infikovaný človek vošiel do baru pre nezadaných, poriadne sa zakusol do pultu a zomrel tam, kde by boli vystavení infekcii," hovorí Donald Steinkraus z Arkansaskej univerzity. Keďže sa v póze, v ktorej zomrú, zdajú byť väčšie, môžu aj vábiť potenciálnych partnerov. Vedci navyše pozorovali samčekov, ktorí sa s takýmito zombie samičkami párili. Teraz chcú vedci zistiť, či by zlepenie krídel zamedzilo šíreniu huby. DOI: 10.1016/j.jip.2017.05.002


Štatisticky vyzerá séria Columbusu s Bostonom ako súboj Dávida s Goliášom

V tíme Bruins sú traja hráči, ktorí odohrali v play off vyše stovky zápasov.

BOSTON. Ako súboj Dávida s Goliášom vyznieva na prvý pohľad začínajúca sa séria semifinále Východnej konferencie NHL medzi hokejistami Bostonu a Columbusu. Aspoň podľa dostupných štatistík profiligy. V tíme Bostonu sú šiesti hráči, ktorí sú držiteľmi Stanleyho pohára (Zdeno Chára, Patrice Bergeron, David Krejčí, Tuukka Rask, Brad Marchand a Joakim Nordström, kým v Columbuse jediný - momentálne zranený obranca Adam McQuaid ho získal v roku 2011 práve s Bostonom. V tíme Bruins sú traja hráči, ktorí odohrali vyše stovky zápasov v play off NHL. Okrem kapitána Cháru (166) sú nimi Bergeron (119) a Krejčí (115). V tíme Blue Jackets je iba päť hráčov, ktorí v kariére prešli ďalej ako len cez 1. kolo play off. Vieme, že proti Tampe hrali fyzický hokej a úplne vypojili z hry ich kľúčových hráčov. Čaká nás veľa práce. Je to dané tým, že v 19-ročnej klubovej histórii sa Columbus dostal do semifinále konferencie po prvý raz práve teraz. Ibaže ten postup bol suverénny 4:0 na zápasy a nad aktuálnym držiteľom Prezidentskej trofeje Tampou Bay. "Zatiaľ pracujeme len so slovným spojením 'malý úspech'. Ten skutočne veľký ešte neprišiel. Zatiaľ sme stále len na štarte, berieme to krok po kroku," prezradil tréner Columbusu John Tortorella. Jeho hráči neboli v súťažnom rytme od 16. apríla, keď dovŕšili prvotriedne prekvapenie v podobe rýchleho vyradenia Tampy Bay. Aby svojim fanúšikom aspoň trochu vynahradili chýbajúce zápasy, v pondelok im dovolili vstup zdarma na tímový tréningy. Prišlo sa ich pozrieť 5000. "Nemá význam sťažovať sa, že sme dlho nehrali. Treba len poctivo trénovať a postarať sa o to, aby nám to neskôr išlo na ľade čo najlepšie," doplnil Tortorella. Boston a Columbus sa v základnej časti sezóny 2018/2019 stretli trikrát a to v jej závere v marci a apríli. Dvakrát sa zrodilo víťazstvo Bruins /6:2 a 2:1pp/ a raz Blue Jackets /7:4/. "Považujem za dobré, že sme sa stretli trikrát a to pred krátkym časom. To nám pomôže v príprave na nich. Vieme, že proti Tampe hrali fyzický hokej a úplne vypojili z hry ich kľúčových hráčov. Čaká nás veľa práce," skonštatoval tréner Bostonu Bruce Cassidy na webe NHL. Kapitán Zdeno Chára sa krátko po vyradení Toronta krátko vrátil k zápasu číslo 7, ktorý vyhrali Bruins 5:1. "Tvrdo sme pracovali šesť mesiacov a nechceli sme to všetko zahodiť v jeden večer. Podarilo sa nám postúpiť po dobrom výkone a chceme sa z tohto zápasu odraziť aj do série proti Columbusu," uviedol Chára pre zámorské médiá, Prvý súboj semifinále Východnej konferencie Boston - Columbus odohrajú už v noci zo štvrtka na piatok SELČ na ľade Bruins. Ďalšie termíny tejto série sú: 27., 30. apríla, 2., prípadne 4., 6. a 8. mája.


Trump varoval Bidena, že demokratické primárky budú otrasný boj

Biden oznámil kandidatúru na amerického prezidenta.

WASHINGTON. Oznámenie prezidentskej kandidatúry bývalého amerického viceprezidenta Joea Bidena nenechalo amerického prezidenta Donalda Trumpa ľahostajným. Na Twitteri Bidena v zápase o úrad ironicky privítal a zároveň ho varoval, že demokratické primárky budú "otrasným" bojom. "Vitajte v zápase ospalý Joe," napísal Trump, ktorý má vo zvyku dávať svojim oponentom posmešné prezývky, konštatovala agentúra DPA. Ďalej uviedol, že dúfa, že Biden má dosť inteligencie na to, aby viedol "úspešnú kampaň v primárkach". "Bude to otrasné - budete jednať s ľuďmi, ktorí majú naozaj niektoré veľmi choré a dementné nápady," odkázal mu Trump a svoj príspevok zakončil tým, že sa s Bidenom uvidí na "štarte". Biden vo štvrtok prostredníctvom videozáznamu oficiálne oznámil svoju kandidatúru na prezidenta USA vo voľbách v roku 2020. V ňom sa zameral na pochod belošských nacionalistov v meste Charlottesville v americkom štáte Virgínia v roku 2017, pri ktorom došlo ku krvavým potýčkam s protidemonštrantami. Trump vtedy povedal, že medzi účastníkmi pochodu boli na oboch stranách aj "dobrí ľudia", čo Bidena podľa vlastných slov podnietilo k tomu, aby si uvedomil, aké riziko súčasný prezident pre krajinu predstavuje. Do súboja o prezidentskú nomináciu Demokratickej strany vo voľbách v roku 2020 doposiaľ vstúpili alebo takýto krok signalizovali už zhruba dve desiatky osobností. V prieskumoch sa umiestňujú na prvých priečkach Bernie Sanders, Kamala Harrisová, Elizabeth Warrenová, Cory Booker alebo často práve Biden, ktorého oznámenie sa očakávalo. Podľa mnohých má 76-ročný Biden, bývalý viceprezident Baracka Obamu a rešpektovaný politik, najlepšie predpoklady na to, aby porazil súčasného republikánskeho šéfa Bieleho domu Donalda Trumpa. Samotný Trump nedávno, keď sa len očakávalo oznámenie Bidenovej kandidatúry, uviedol, že bývalého viceprezidenta "nevníma ako hrozbu", pripomína agentúra AFP.


SME 25 ROKOVRok 1994: Keď sa valec Mečiar naplno rozbehol krajinou

Valec Mečiar

Najskvelejšia hodina

Satan a komplexy

Vladimíra Mečiara z postu premiéra dvakrát odvolali a vždy sa vrátil. Chcel ovládnuť všetko.

„Mám vážne výhrady proti štýlu a etike politickej práce pána Mečiara, proti spôsobu jeho vládnutia a proti praktikám, ktoré vytvárajú konfrontačné ovzdušie v politickom živote.“ V sále starej budovy Národnej rady na bratislavskom Župnom námestí sa ozval potlesk, prevažne opozičných poslancov. Prezident Michal Kováč pokračoval v prednese historicky prvej správy o stave republiky. „Pán premiér nie je ochotný partnersky spolupracovať a viesť korektný dialóg, nedokáže zjednocovať rôznorodé zoskupenia občanov a znásobovať politickú energiu štátu. Vzhľadom na jeho podozrievavosť je schopný spolupracovať iba ľuďmi, ktorí sú mu nejako zaviazaní. Pán Mečiar nepotrebuje radcov, spolutvorcov, oponentov, ale iba pomocníkov pri realizácii svojich zámerov,“ zaznelo v jednom z mnohých ďalších tvrdení." Bol 9. marec 1994, od vzniku samostatného Slovenska uplynulo 433 dní. Úradujúci Vladimír Mečiar a jeho HZDS sa stále výraznejšie odkláňali od demokratických prísľubov Nežnej revolúcie. Systematicky napĺňal to, čo zhmotnil v známom prejave zo Zlatej Idky ešte z novembra 1993. „Takže robte všetko preto, aby sme v ´94 zase vyhrali. A ak by sme, nedajbože, museli ísť do predčasných volieb, tak aby sme boli takí silní, že to prevalcujeme všetko. Tam už sme potom rozhodnutí aj vo vláde čo sme, aj všetci ostatní, je nám to už proste jedno, my sme už bití ako žito za pozitívnu robotu, že to prevalcujeme, nech sa deje vôľa božia, že sa toho dopustíme tak, že sa potom budú všetci diviť,“ vyhlásil vtedy Mečiar. Kováč, ktorého do funkcie prezidenta zvolili tiež z radov HZDS, si napokon povedal, že nebude ďalej mlčať. Jeho vzťahy s Mečiarom už dávnejšie neboli ideálne, ale svojím vystúpením si ho nadobro pohneval. A zmenil tým nielen osud vlastnej rodiny, ale aj ďalší vývoj Slovenska. Druhá vláda Vladimíra Mečiara dva dni po správe o stave republiky padla. Parlament jej aj hlasmi odídencov z hnutia vyslovil nedôveru. Na Novom moste v Bratislave stáli autobusy. Staré bordové harmonikové Ikarusy. Päť či šesť za sebou, ľudia uväznení dnu, okná sa zahmlievali, bolo chladno, nervozita rástla. „Prečo stojíte, zmeškáme vlak,“ kričala na šoféra staršia žena v autobuse 43. „Odvolali nám Mečiara, protestujeme,“ znela stručná odpoveď. Už krátko po tom, ako HZDS odišlo do vynútenej opozície, začali vychádzať najavo dôsledky jeho štýlu vládnutia. Rozdané milióny na odmenách blízkym, neoprávnené čerpanie miliónov na ministerstvách, sprivatizované podniky v poslednej chvíli podpismi zo dňa, keď parlament len hlasoval o odvolaní. Rozpoltená krajina sa chystala na predčasné septembrovo-októbrové voľby a bolo jasné, že Mečiar mnohým neprekážal. Ba priam si ho žiadali pri moci. V televízii znela házedesácka Vivat Slovakia, ktorú naspievali špičky hnutia, a politika sa už vtedy stávala témou, ktorá rozdeľovala rodiny pri nedeľných obedoch. Za Mečiara alebo proti? A ostať to tak malo aj ďalšie roky. „Bitku sme prehrali, ale víťazstvo bude vo vojne naše," vyhlásil Mečiar na mítingu v Prešove 26. marca. Piatok 30. septembra bol krásny slnečný deň, zhruba 25 stupňov. Od druhej prichádzali k urnám voliči, mali čas, voľby boli dvojdňové, pokračovali aj v sobotu. V miestnosti na Hlbokej ulici v Bratislave, kde má voliť aj samotný Mečiar s manželkou, niečo nebolo v poriadku. Viacerí voliči odchádzali rozčúlení, že neboli zapísaní do voličských zoznamov a nemohli hlasovať. Predseda HZDS aj s manželkou sa objavili krátko pred štvrtou. Ani ich meno nebolo v zoznamoch. „Je to najväčšia podlosť, akú mohli urobiť,“ vyhlásil. A hoci nevolil, odišiel s úsmevom ako víťaz. Slovenská televízia vo večernom spravodajstve odvysielala o incidente strhujúcu reportáž. Na jej prípravu dohliadala priamo v budove televízie dvojka hnutia Ivan Gašparovič. Šéf HZDS sa v STV sťažoval, ako mu ublížili. Vtedajší riaditeľ televízie Ivan Stadtrucker reportáž vysielanú počas moratória obhajoval tým, že „občan, ktorý v tomto šote vystupoval, uplatňoval svoje základné právo v demokratickej spoločnosti“. Traduje sa, že práve táto reportáž mobilizovala na druhý deň volieb veľa priaznivcov Mečiara, aby prišli k urnám. V sobotu malo podľa prieskumov zhruba o päť percent viac ako v piatok. HZDS voľby napokon zdrvujúco vyhralo. Dostalo takmer 35 percent hlasov a Mečiar sa tretí raz chystal na čelo vlády. Rokovania o zostavení vlády boli prekvapujúco dlhé, ale kto ju bude tvoriť sa ukázalo už na ustanovujúcej schôdzi parlamentu 3. novembra. Poslanci HZDS-RSS, ZRS a SNS sa podieľali na hlasovaniach o presunoch poslancov ostatných strán do iných výborov, ako boli podľa odbornosti navrhnutí. Tým sa zviditeľnila parlamentná väčšina "83" poslancov. Predsedami všetkých výborov sa stali zástupcovia tejto väčšiny. Hneď na to zvolal nový šéf parlamentu Ivan Gašparovič mimoriadnu schôdzu, na ktorej chceli odvolať ministrov Milana Janičinu a Ladislava Pittnera. Opozícia sa proti tomu vzbúrila. „Je po voľbách, zvyknite si,“ odkazuje Mečiar pol hodiny pred polnocou poslancom. „Kto chce ísť domov, pôjde domov. Predpokladám, že 76 poslancov tu bude.“ V sále zostal jediný poslanec opozície – Robert Fico z SDĽ. A nová parlamentná väčšina následne vyslovila obom ministrom nedôveru, zriadila komisiu na preskúmanie krízy v marci 1994, odvolala generálneho prokurátora, vedenie NKÚ, členov Rady STV a Rady SRo, členov FNM, prijala novelu zákona o veľkej privatizácii a zákon o zrušení privatizačných rozhodnutí Moravčíkovej vlády po 6. septembri 1994. "Valec zo Zlatej Idky sa už naštartoval a uberá prvé metre,“ povedal po schôdzi opozičný poslanec Ľudovít Černák. Tretiu Mečiarovu vládu vymenoval prezident Kováč v decembri. A valec zo Zlatej Idky sa chopil moci na ďalšie štyri roky, ktoré priniesli Slovensku medzinárodnú izoláciu, rozvrat ekonomiky a výpredaj štátneho majetku, pošliapavanie demokratických práv aj štátny terorizmus. Prestrelky na uliciach, výbuchy áut, spolupráca štátnej tajnej služby a mafie sa mali stať každodennou realitou a bežnou súčasťou večerných správ. Niektorí emigrovali, iní také šťastie nemali a mečiarizmus sa im stal osudným. Mečiar sa začínal mstiť.


Danko chce zvolať predvianočné stretnutie s Ficom a Kiskom

Predseda NR SR reagoval na rozhodnutie Ústavného súdu v spore s prezidentom.

BRATISLAVA. Predseda Národnej rady SR Andrej Danko inicioval predvianočné stretnutie troch najvyšších ústavných činiteľov. Oznámil to vo štvrtok na tlačovej konferencii v parlamente. S prezidentom SR Andrejom Kiskom a premiérom Robertom Ficom chce hovoriť nielen o platoch ústavných činiteľov, ale aj o situácii s chýbajúcimi sudcami Ústavného súdu SR. Odpoveď má zatiaľ od premiéra. Mohlo by sa konať okolo 20. decembra.  Danko ďalej uviedol, že už neexistuje žiadna prekážka toho, aby Ústavný súd SR mal konečne doplnený počet chýbajúcich sudcov. Vyhlásil to v reakcii na rozhodnutie Ústavného súdu, podľa ktorého bude prezident  Kiska musieť vymenovať na tri neobsadené miesta ústavných sudcov z kandidátov, ktorých v minulosti odmietol.


Ministerstvo životného prostredia pracuje na záchrane hlucháňa

Hlucháň hôrny je na Slovensku na pokraji vyhynutia, príčinou je intenzívna ťažba dreva.

BRATISLAVA. Ministerstvo životného prostredia (MŽP) pripravuje opatrenia na zastavenie úbytku populácie hlucháňa, ktorému na Slovensku hrozí vyhynutie. Hovorca envirorezortu Tomáš Ferenčák informoval, že MŽP už čoskoro predstaví záchranný program, ako chrániť a prepájať biotopy, zabezpečiť monitoring a zvyšovať populáciu tohoto kriticky ohrozeného druhu. Okrem toho pripravuje ďalších osem programov starostlivosti o chránené vtáčie územia, kde sa budú vytvárať priaznivé podmienky pre rôzne druhy vtáctva. V minulom roku uviedol envirorezort do života šesť takýchto programov. „V súčasnosti program na záchranu hlucháňa dopracovávame a onedlho ho budú môcť pripomienkovať okresné úrady. Ak všetko pôjde ako má, schválený by mohol byť na jar tohto roka,“ uviedol Ferenčák. Dodal, že hlavným strategickým cieľom programu je zabezpečenie prežitia populácie hlucháňa hôrneho vo voľnej prírode na území Slovenska a postupné zvyšovanie jeho populácie na úroveň priaznivého stavu. Hlavnou príčinou veľkého poklesu populácie hlucháňa je intenzívna ťažba dreva v horských oblastiach. Od roku 1972 klesla populácia hlucháňa na Slovensku asi o 76 percent, pričom trend naďalej pokračuje. V roku 1972 uvádzali štatistiky 3 697 jedincov, pričom v roku 2015 už iba maximálne 900 jedincov. Jeho súčasná populácia sa u nás odhaduje na 646 až 866 jedincov. Napriek medzinárodným záväzkom v ochrane biotopov a druhov sa populácia hlucháňa od vstupu Slovenska do EÚ znížila o 50 percent. Za posledných 10 rokov v niektorých územiach Slovenska, napríklad v Strážovských vrchoch, Vtáčniku, Považskom Inovci, Čergove a Javorníkoch hlucháň úplne vyhynul. Posledné jedince dožívajú v Kremnických vrchoch, Malej Fatre, vo Volovských vrchoch, v Slovenskom raji a na Poľane. Prudký pokles početnosti nastal aj v Nízkych Tatrách, ktoré sú kľúčové pre prežívanie tohto druhu. Podľa posledného Červeného zoznamu vtákov Slovenska sú hlucháň a tetrov zaradené do kategórie silne ohrozených druhov. Mimovládne environmentálne organizácie SOS/BirdLifde, Prales a Lesoochranárske zoskupenie VLK nedávno vyzvali ministerstvá životného prostredia a pôdohospodárstva na urýchlené prijatie opatrení. Vhodný biotop pre hlucháňa predstavujú plochy so suchými stojacimi stromami, kde nedošlo k vykonaniu asanačnej ťažby. Potvrdzujú to príklady z Čiech a Nemecka, kde sa na území Šumavy a Bavorského lesa podarilo obnoviť takmer zaniknutú populáciu hlucháňa vďaka ponechaniu dostatočne veľkých území bez zásahu.


Saudskoarabský korunný princ sľubuje návrat k umiernenému islamu

Muhammad bin Salmán chce pokračovať v presadzovaní reforiem.

RIJÁD. Saudskoarabský korunný princ Muhammad bin Salmán chce vo svojej krajine pokračovať v presadzovaní reformných plánov. Počas zriedkavého verejného vystúpenia na veľkej investičnej konferencii v hlavnom meste Rijád v utorok nezvyčajne otvorene prisľúbil aj náboženskú liberalizáciu ultrakonzervatívneho púštneho kráľovstva. "Chceme sa vrátiť k tomu, akí sme boli: k umiernenému islamu," oznámil princ.Následník trónu tiež povedal, že jeho krajina bude pracovať na porazení extrémistických ideí a zabezpečí, aby mladí Saudskí Arabi žili v harmónii so zvyškom sveta. "Už čoskoro vykoreníme zvyšky extrémizmu. Reprezentujeme umiernené učenia a princípy islamu," zdôraznil.Princ pritom svojimi vyjadreniami riskuje priamu konfrontáciu s vplyvnými duchovnými. V ultrakonzervatívnom kráľovstve platí prísny výklad islamského práva šaría.


König: Pre Sagana bude pozitívna zmena, keď nad ním už nebude stáť rozšafný ruský oligarcha

Peter Sagan bude od budúcej sezóny jazdiť v nemeckom tíme Bora-Hansgrohe. Jedným z jeho kolegov bude Čech Leopold König.

PRAHA. Pre Petra Sagana by mohol byť príchod do nemeckého tímu Bora-Hansgrohe pozitívnou zmenou oproti Tinkoffu. Farby rusko-dánskeho tímu hájil v ostatných dvoch rokoch, počas ktorých získal dva tituly majstra sveta. V rozhovore pre internetový portál českého denníka MF Dnes to uviedol Leopold König (29), ktorý bude v budúcej sezóne Saganovým kolegom v Bora-Hansgrohe. "Neviem, ako môže Saganov príchod zmeniť Boru, to zatiaľ nevedia ani ľudia v tíme. Bude to pre nich niečo nové. Kvôli Petrovi vzali do družstva aj niekoľko jeho krajanov a členov podporného tímu, aby sa tam cítil aspoň trochu familiárne," povedal Leopold König. "Verím, že aj pre Sagana to bude pozitívna zmena, keď už nad ním nebude stáť rozšafný ruský oligarcha, ale precízne zmýšľajúci Nemec," doplnil český pretekár na otázku, týkajúcu sa Petra Sagana. Nemecké družstvo Bora-Hansgrohe a König, ktorý bol v ostatných dvoch rokoch súčasťou tímu Sky, sa dohodli na trojročnej zmluve do konca roka 2019. Nemeckí vlastníci tímu už oznámili, že s Čechom rátajú ako lídrom pre celkové poradie na Tour de France. König bol v rokoch 2011 až 2014 súčasťou tímu NetApp, ktorý bol predchodcom Bory. V práve skončenej sezóne 2016 malo družstvo názov Bora-Argon 18 a prokontinentálnu licenciu. V tej ďalšej už s veľkou finančnou injekciou a jazdcami ako Peter Sagan či Rafal Majka v zostave budú mať Nemci status tímu WorldTour a vysoké ambície v šprintoch, klasikách či celkovom poradí Grand Tour. To posledné by malo byť doménou Königa, hoci v tíme bude aj skvelý poľský vrchár Rafal Majka. "V tíme zostalo rovnaké vedenie ako kedysi, keď som tam pôsobil. Dôverujú mi, aj keď na papieri má lepšie výsledky Majka. Na vstupnom kempe v Nemecku sme vychádzali spolu úplne normálne. S Majkom sme si blízki jazykom aj geograficky. Je zábava mať v tíme toľko Poliakov a Slovákov," uzavrel. Nemecké vedenie tímu sa už neraz verejne vyjadrilo aj k ambíciám pre sezónu 2017. Nie sú nízke. "Chceme vyhrať jeden z piatich monumentov a byť do piateho miesta v celkovom poradí na dvoch z trojice pretekov Grand Tour. K tomu treba prirátať zelený dres z Tour de France a konečný výsledok do šiesteho miesta v sezónnom hodnotení WorldTour," uviedol ešte v októbri športový riaditeľ Enrico Poitschke v tlačovej správe Bora-Hansgrohe. Nie je tajomstvom, že o splnenie väčšiny z týchto cieľov sa má postarať Sagan.


Nestarnúci Jágr strelil štyri góly a poslal Kladno do extraligy

Strelil štyri góly

Jágrova reakcia

Hovorka o Jágrovi

Fotogaléria

PRAHA. Hokejisti Liberca zvíťazili v piatkovom druhom finálovom dueli play off najvyššej českej súťaže na domácom ľade nad Třincom 3:1 a vyrovnali stav série na 1:1. Druhý a zároveň víťazný gól domácich strelil v 29. minúte slovenský útočník Libor Hudáček. O jediný gól hostí sa postaral Tomáš Marcinko. Kladno si výhrou 4:2 na ľade Českých Budějovíc vybojovalo postup do extraligy. V zápase zažiaril Jaromír Jágr, ktorý dosiahol všetky štyri presné zásahy hostí. Góly: 27. Fillipi, 29. HUDÁČEK, 58. Vlach - 38. MARCINKO /stav série 1:1/ Góly: 11. Koblasa, 15. Dlouhý, 43. Chrpa Góly: 30. Doležal, 38. Beránek - 6., 9., 25. a 40. Jágr


Americký vyslanec vyjednáva s húsíjmi o prímerí v Jemene

Občianska vojna v Jemene sa začala v roku 2014, keď šiitskí povstalci dobyli hlavné mesto.

WASHINGTON. Spojené štáty začali rokovania so šiitskými povstalcami - húsíjmi - s cieľom ukončiť konflikt v Jemene. Vo štvrtok to počas návštevy Saudskej Arábie pre novinárov uviedol americký vyslanec pre blízkovýchodný región David Schenker. Informovala o tom agentúra AFP. "Aktívne sa usilujeme o ukončenie vojny v Jemene. S húsíjmi rokujeme do takej miery, do akej to je možné, a to v snahe nájsť vzájomne vyhovujúce riešenie tohto konfliktu," vyhlásil Schenker. Ako pripomína AFP, ide o vôbec prvý priamy kontakt administratívy prezidenta Donalda Trumpa s Iránom podporovanými húsíjmi za štyri roky trvania občianskej vojny v Jemene. Predstavitelia Spojených štátov už s húsíjmi viedli krátke rokovania v júni 2015 v čase administratívy bývalého amerického prezidenta Baracka Obamu. Washington sa vtedy snažil presvedčiť šiitských povstalcov, aby sa zúčastnili na mierových rokovaniach, ktoré sa konali v Ženeve pod patronátom OSN. Ani niekoľko kôl rokovaní v tomto formáte však neprinieslo trvalé riešenie konfliktu, ktorý medzitým túto arabskú krajinu dostal na pokraj hladomoru. Občianska vojna v Jemene sa začala v roku 2014, keď šiitskí povstalci dobyli hlavné mesto Saná. V roku 2015 sa do vojny zapojila medzinárodná koalícia pod vedením Saudskej Arábie, ktorá bojuje za to, aby sa legitímna jemenská vláda opäť dostala k moci. Jemenský konflikt medzičasom prerástol do jednej z najhorších humanitárnych katastrof súčasnosti. Podľa OSN je väčšina obyvateľstva v Jemene odkázaná na humanitárnu pomoc a približne desať miliónov ľudí je iba "krok od hladomoru".


Z pobrežia Turecka prichádza do Grécka čoraz viac migrantov

Šéfovia diplomacií Turecka a Grécka rokovali o migrantoch a žiadateľoch o azyl.

ANKARA. Ministri zahraničných vecí Turecka a Grécka rokovali v utorok v Ankare o ilegálnych migrantoch a žiadateľoch o azyl. Podľa posledných štatistík totiž na územie Grécka prichádza čoraz viac ilegálnych migrantov z Turecka. Agentúra AP pripomenula, že rokovanie Mevlüta Čavušogla a Nikosa Kotziasa zatieňoval nedávny verdikt gréckeho súdu, ktorý nevyhovel žiadosti Turecka o vydanie ôsmich tureckých policajtov obvinených zo spolupráce na vlaňajšom pokuse o štátny prevrat. Ankara vzápätí vyjadrila ostrý nesúhlas. OSN zaznamenala v septembri zvýšený počet migrantov prichádzajúcich z Turecka do Grécka. Ide o doposiaľ najvyššie čísla od marca 2016, keď Ankara a Brusel uzavreli dohodu zameranú na obmedzenie toku migrantov do Európy. Grécko s Turecko sú spojencami na úrovni Severoatlantickej aliancie. Tieto susedné štáty napriek tomu medzi sebou vedú vlečúce sa spory, napríklad o hraniciach v Egejskom mori, podmorskom ťažení či o rozdelení ostrova Cyprus.


Moslimovia vyhlásili deň hnevu, hádzali kamene na izraelských policajtov

Izrael zaviedol na Chrámovej hore detektor kovov. Moslimovia sa boja straty kontroly.

TEL AVIV. Zranenia 14 Palestínčanov a dvoch izraelských policajtov si v noci z utorka na stredu v Jeruzaleme vyžiadali zrážky, ktoré vypukli v dôsledku sprísnenia bezpečnostných kontrol na Chrámovej hore. Izraelské úrady tam nariadili inštaláciu rámových detektorov kovov, informovala agentúra DPA. V súvislosti s najnovším vývojom hnutie Fatah palestínskeho prezidenta Mahmúda Abbása vyhlásilo dnešok za "deň hnevu". Radikálne islamistické hnutia Hamas a Palestínsky islamský džihád vyzvali na pokračovanie v protestoch a útokoch na izraelské bezpečnostné zložky na západnom brehu Jordánu i v pásme Gazy. Rozhodnutie o nainštalovaní detektorov kovových predmetov bolo dôsledkom útoku z uplynulého piatka. Trojica útočníkov, ktorí boli identifikovaní ako Palestínčania alebo izraelskí občania moslimského vierovyznania, vtedy spustila paľbu pri vstupe do jeruzalemského Starého mesta. Usmrtila pritom dvoch príslušníkov izraelskej polície. Ozbrojení muži následne ušli ku Vznešenej svätyni, kde ich polícia po krátkom prenasledovaní a prestrelke zlikvidovala. Časť moslimov sa však teraz odmieta podriadiť izraelským opatreniam a na protest proti nim sa schádzajú a modlia pred bránami vedúcimi na Chrámovú horu. V utorok večer sa takéto modlitebné zhromaždenie skončilo hádzaním kameňov a zápalných fliaš do izraelských policajtov. Izraelská polícia proti útočníkom zasiahla - údajne aj streľbou gumenými projektilmi. Náboženský komplex moslimovia uctievajú ako Vznešenú svätyňu, zatiaľ čo židia ho poznajú ako Chrámovú horu. Denne tam zavítajú tisíce moslimských, židovských i kresťanských pútnikov a turistov z celého sveta. Nesúhlas s novými bezpečnostnými opatreniami vyjadrila začiatkom týždňa islamská náboženská nadácia Wakf, ktorá spravuje náboženské objekty v Jeruzaleme. K iniciatívam za odstránenie detektorov kovov sa pridali aj niekoľkí arabskí poslanci izraelského parlamentu. Ich žiadosť súvisí s obavami, že Izrael sa snaží dosiahnuť výhradnú kontrolu nad Chrámovou horou.


Horúčavy na juhu Európy si už vyžiadali najmenej osem obetí

Európa už šiesty deň zápasí s horúčavami.

PARÍŽ. Európa už šiesty deň zápasí s horúčavami, rozsiahlymi požiarmi a znečistením ovzdušia. Podľa predbežných oficiálnych správ si horúčavy doteraz vyžiadali štyri ľudské životy vo Francúzsku, dve obete v Taliansku a ďalšie dve v Španielsku. Ako informovala agentúra AFP, medzi obeťami je 17-ročný brigádnik pri zbere úrody, 22-ročný pokrývač i 72-ročný bezdomovec. Úrady v horúčavami postihnutých krajinách obyvateľstvu opakovane pripomínajú opatrenia, ako sa chrániť pred vplyvom vysokých teplôt. Vysokými teplotami bola výrazne znehodnotená aj tohtoročná úroda hrozna, uviedli v sobotu francúzski pestovatelia viniča. Horúčavy mali vo viacerých regiónoch za následok požiare - zasiahli aj departement Gard na juhu Francúzska, kde teploty dosiahli 45 stupňov Celzia. Podľa francúzskych médií tam požiare kompletne zničili najmenej desať budov. Rozhlasová stanica France Bleu informovala, že požiare zachvátili porasty na ploche s rozlohou 620 hektárov. Na hasenie ohňa bolo zmobilizovaných 710 hasičov, pričom časť z nich boli posily z okolitých regiónov. K dispozícii mali 180 kusov hasiacej techniky vrátane troch lietadiel. S požiarmi bojovali až do soboty rána. Momentálne majú situáciu plne pod kontrolou. V strednom Španielsku tiež vyčíňa niekoľko požiarov. Požiar, ktorý vypukol v piatok v blízkosti stredošpanielskeho mesta Almorox, zničil porasty na najmenej 1600 hektároch a vynútil si evakuáciu obyvateľov jednej obce. Rozsiahly požiar v Katalánsku sa hasičom podarilo zlikvidovať, informovala v sobotu agentúra AFP. Meteorológovia avizujú na nedeľu mierny pokles teplôt vo Francúzsku, Španielsku i Taliansku. Pred ďalším stúpaním teplôt však varujú v Nemecku. Francúzsko sa v uplynulých dňoch stalo siedmou krajinou Európy, kde bola zaznamenaná teplota nad 45 stupňov Celzia. Do tejto skupiny krajín okrem Francúzska patria aj Bulharsko, Portugalsko, Taliansko, Španielsko, Grécko a Severné Macedónsko.


Nebála sa experimentovať, zvíťazila. Súťaž Maľba 2019 má víťazky, pozrite si ich diela
Víťazky Maľby 2019
 Rozhovor

BRATISLAVA. Najlepšie maľby namaľovali mladé umelkyne. Súťaž Maľba 2019 má víťazky. Medzinárodná porota rozhodla, že najlepšie diela vytvorili umelkyne Lucia Oleňová, Eva Hettmer a Jana Zatvarnická. Vybrala ich spomedzi dvadsiatky finalistov súťaže. Víťazky slávnostne vyhlásili vo štvrtok 26. septembra na vernisáži v galérii Nedbalka v Bratislave. Absolútnou víťazkou súťaže sa stala Lucia Oleňová s dielom na strihanom a zošitom plátne s názvom The Immense dept. „Porota ocenila výnimočný experimentálny, formálny, ako aj technický aspekt víťazného diela. Napriek tomu, že autorka patrí medzi najmladších finalistov, presvedčila svojím odhodlaným prístupom a odvahou riskovať. Dielo vo svojej komplexnosti nesie vyrozprávaný príbeh o procese tvorby a tiež odkaz na textilné umenie 60. a 70. rokov minulého storočia,“ vyjadril za hodnotiacu komisiu jej predseda - český maliar a pedagóg Daniel Balabán. Spolu s ním v porote 14. ročníka súťaže zasadli britská galeristka Rózsa Farkas, riaditeľka Východoslovenskej galérie a kurátorka Dorota Kenderová a maďarská odborníčka na súčasné výtvarné umenie a kurátorka Róna Kopeczky. Druhé miesto získala Eva Hettmer s dielom Seeking butterflies. Maľba zaujala porotu svojou "expresivitou, tichým, nie však arogantným sebavedomím, ktoré odráža maliarsku sebadôveru autorky". Podľa vyjadrenia odborníkov je to úprimné a autentické dielo, ktoré v jednoduchom geste prináša silné posolstvo. Tretie miesto porota udelila výtvarníčke Jane Zatvarnickej za olejomaľbu s názvom Reflection. Porota vyzdvihla procesuálnosť tvorby Zatvarnickej, jej dôraz na prepájanie maľby s rôznymi disciplínami, ako je archeológia, speleológia či antropológia. Zvlášť ju zaujala fyzická skúsenosť autorky s prostredím a performatívnosť jej umeleckého prejavu. Víťazky súťaže získali finančné ceny spolu v hodnote 20 tisíc eur. „Sme opäť svedkami toho, že vďaka húževnatosti, odvahe a odhodlaniu domácich autorov rozvíjať svoj talent, cítenie a techniku vznikajú diela, ktoré rozširujú hranice domácej maľby o nové sféry," povedal počas slávnostného vyhlasovania výsledkov predseda správnej rady Nadácie VÚB Alexander Resch. "Trojici najlepších srdečne gratulujeme. Tešíme sa z toho, že tak oni, ako aj ostatní finalisti našej súťaže dostávajú priestor na to, aby na seba upozornili a predstavili sa bližšie všetkým, ktorí sa radi pozerajú na kvalitné umenie,“ dodal. Súťaž Maľba – Cena Nadácie VÚB za maliarske dielo pre mladých umelcov je určená umelcom do 35 rokov. Prihlásiť doň môžu dielo nie staršie ako tri roky, ktoré nebolo ocenené na inej zahraničnej či domácej súťaži. Poslaním súťaže je podporiť mladé umenie, prispieť k jeho propagácii, priblížiť ho verejnosti a pomôcť mladým umelcom etablovať sa na umeleckej scéne. Prvý ročník súťaže sa konal v roku 2006. Medzi laureátmi Maľby sú dnes už známi umelci ako napríklad Erik Šille či Andrej Dúbravský. Víťazné diela 14. ročníka súťaže Maľba 2019, ako aj diela ostatných finalistov vystavuje galéria Nedbalka do 31. októbra. Vstup na výstavu je bezplatný.


Česká strana SPO bude mať opäť v názve slovo Zemanovci

Novým predsedom Strany práv občanov sa stal Lubomír Nečas.

PRAHA. Českej mimoparlamentnej Strane práv občanov (SPO) sa do názvu opätovne vráti slovo Zemanovci. V pražskom Top Hoteli si to v stredu na mimoriadnom zjazde odhlasovali delegáti tejto strany. Názov odobril aj samotný český prezident Miloš Zeman, ktorý na zjazde vystúpil s prejavom, informoval spravodajský server Novinky.cz. Strana už v minulosti používala názov Strana práv občanov-Zemanovci (SPOZ), o odstránenie posledného z týchto slov však v roku 2013 požiadal sám Zeman. Strana mu následne vyhovela. SPO zakladal Zeman v roku 2009, v súčasnosti je jej čestným predsedom. V strane pritom pôsobí celý rad jeho spolupracovníkov či priateľov. Český prezident mal s prejavom na zjazde vystúpiť o 17.00 h popoludní, nakoniec však prišiel až o pol hodiny neskôr. Delegátom strany následne povedal, že sa musia zamyslieť nad tým, prečo vo voľbách do Poslaneckej snemovne nezískali viac hlasov. "SPO mala do značnej miery podobný program ako Strana priamej demokracie. Vyhrala strana, ktorá mala razantnejších predstaviteľov," povedal prezident v narážke na šéfa SPD Tomia Okamuru. Práve pre debakel vo voľbách, kde získala len 0,36 percenta, zvolala strana mimoriadny zjazd. Doterajší predseda Ján Veleba už do jej čela znovu nekandidoval. Novým predsedom strany sa stal Lubomír Nečas - doterajší šéf zlínskej organizácie, ktorý pôsobil tiež ako Zemanov lekár.


DOBRÉ RÁNODobré ráno: Prečo klimatizácia ubližuje planéte, a čo s tým

Priznávam sa, nemám dvakrát rád leto. Teploty nad dvadsať stupňov považujem za urážku a jún, júl a august za akýsi očistec. Možno leto naopak milujete a teraz krútite hlavou, možno je vám to jedno, možno podobné pocity zdieľate. Ale zrejme ste si už položili otázku, či si nepomôcť doma klímou. Alebo máte klimatizáciu v práci, ak máte šťastie, narazili ste na ňu vo verejnej doprave alebo v úradoch... Lenže, je používanie klimatizácie dobrým nápadom? Čo robí s našimi telami? A čo robí s planétou? Tomáš Prokopčák sa rozpráva so Zuzanou Matkovskou a Ondrejom Podstupkom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Ruský špión, o ktorom písal zatknutý ruský novinár Ivan Golunov, je aktívnym aj na Slovensku. Podľa Investigatívneho centra Jána Kuciaka je týmto ruským tajným Igor Medoev, o ktorom Golunov chystal článok. Medoev vlastní na Slovensku miliónové nehnuteľnosti, nie je ale jasné, odkiaľ na ne zarobil. Tender na nové armádne transportéry je pochybný a predražený. Tvrdí to Jaroslav Naď z opozičnej strany OĽaNO. Ide o tender na štyri stovky transportérov 4x4 za stovky miliónov eur, no výrobcovia strojov dostali podľa Naďa menej ako mesiac na predloženie ponúk. Navyše, ministerstvo chce transportéry bez výbavy, ktorú ešte bude musieť dokupovať. Vo vydavateľstve Ringier Axel Springer skončí jeho šéf Milan Dubec. Generálnym riaditeľom bol od februára v roku 2015, zostane menším akcionárom vo firme. Dubec založil spoločnosť Azet, Ringier dnes vlastní napríklad Aktuality. Európska únia má dôkazy, že Rusko sa snažilo ovplyvňovať eurovoľby. Koncom minulého týždňa to Únia zverejnila v správe Európskej komisie. Správa spomína dôkazy o pokračujúcej a sústavnej dezinformačnej činnosti ruských zdrojov zameraných na potlačenie voličskej účasti a na ovplyvnenie voličských preferencií. Vedcom sa podaril významný medicínsky prelom, dokázali zmeniť krv krvnej skupiny A na krvnú skupinu 0. Výskumníci to dokázali pomocou geneticky upravených baktérií, ktoré našli v ľudskom čreve. Teraz vedcov čakajú ďalšie testy a overenie bezpečnosti ich novej metódy. Možno si ešte pamätáte na Rossa Ulbrichta. Alebo aspoň na darknetový obchod Silk Road, kde sa svojho času - vraj, samozrejme - dali kúpiť drogy a ešte oveľa horšie veci. Bol to akýsi eBay pre nelegálne činnosti a kriminálnikov... až kým sa FBI nepodarilo Ulbrichta v roku 2013 v istom kníhkupectve v sekcii vedeckej-fantastiky chytiť a zatknúť. Ako sa to celé stalo, opisuje vo výbornom texte magazín Rolling Stone... áno, ten text je starý niekoľko rokov. Ale stále ho odporúčam čítať. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


STĹPČEK ŠÉFREDAKTORKYProkurátorov príbeh hovorí o úplnom rozklade

Minúta po minúte

Zhrnutie dňa

Korupčná schéma

Kto je Špirko

Reakcie

Úplný rozklad

Smeru ide o všetko

Blanár ako primár Sova

Kiska a deklarácia

Tentoraz sa zdá, že Robert Kaliňák nedokáže odstaviť prokurátora.

Vražda novinára prepisuje príbehy. Je to zásadný otras, ktorý mnohých prebudí a prehĺbi presvedčenie: teraz je ten čas, aby prehovorili. A boli odvážni. Najmä, ak vedia o podozreniach z korupcie, ktorá kriví krajinu a vytvára vrstvu nedotknuteľných. Prokurátor Vasiľ Špirko predstúpil pred verejnosť a opísal, ako minister vnútra Robert Kaliňák maril vyšetrenie prípadu. Prípadu, v ktorom figuroval spolu s exministrom financií Jánom Počiatkom. Robert Fico možno bude hovoriť o konšpirácii. Bude klásť otázky: prečo teraz, všetci naraz, kto z toho má osoh? Pre premiéra je jednoduchšie podsunúť, že nové zistenia novinárov, frustrácia, ktorá prúdi ulicami, a rýchly sled udalostí sú organizované zo zahraničia - aby rozložili spoločnosť. Lenže príbeh, ktorý rozpráva Špirko, svedčí o inom rozklade... a je rovnako nebezpečný ako chaos, len zabíja demokraciu pomalšie. Tentoraz sa zdá, že Robert Kaliňák nedokáže odstaviť prokurátora, čo nadvihol ministrove ochranné krídla, aby zistil, čo pod nimi hnije. Nielen preto, že on sám je dlhodobo a nenávratne zrelý na odstúpenie. Tentoraz verejnosti nebudú stačiť odpovede opakované jedno desaťročie: vyšetrili sme to a zákon nebol porušený. Spoločnosť chápe, že záleží, kto a za akých okolností vyšetruje, že zákon má aj ducha a že ústavnosť je aj morálny príbeh.


Komunálna politika nie je o Rusku, tvrdí Šimkovičovej asistentka

Petru Demkovú stiahli z kandidátky v Bratislave.

BRATISLAVA. Petra Demková, ktorú stiahla koalícia strán Smer, Most, Strana zelených, SKOK, SDKÚ a Starostovia a nezávislí kandidáti z kandidátky do regionálnych volieb, chce v budúcnosti kandidovať opäť, ale tak, aby ju už nikto nemohol stiahnuť z kandidačnej listiny. Ako v piatok pre agentúru SITA povedala Demková, ktorá pôsobí ako asistentka nezaradenej poslankyne Národnej rady Martiny Šimkovičovej, komunálna politike nie je o Amerike ani o Rusku, ani o iných veľkých geopolitických témach. „Preto ma mrzí, že v mojom prípade práve moje vyjadrenia na úplne iné ako komunálne témy slúžili na to, že som bola stiahnutá z kandidátky,“ povedala. Demková zdôraznila, že nikdy v politike nebola a nemá maslo na hlave. „V kontraste s týmto dodnes pôsobia v politike, či už tej komunálnej, alebo celonárodnej, osoby, ktoré charakterovo zlyhali, klamali, ktoré sa obohatili z verejných zdrojov namiesto toho, aby robili pre ľudí. Títo ľudia aj dnes s drzosťou kandidujú. Títo ľudia však paradoxne nie sú nikým verejne pranierovaní, nikto ich nevyzýva, aby sa vzdali, nikto ich nesťahuje z kandidátky a médiá ich neatakujú,“ vyhlásila Demková.Z iniciatívy Mosta stiahla koalícia tento týždeň z kandidačnej listiny kandidátku Petru Demkovú. Tá v regionálnych voľbách kandidovala za poslankyňu vo volebnom obvode Bratislava - Ružinov. "Preslávila" sa obdivnými statusmi k Rusku na sociálnej sieti.


OBJEKTÍVAko vyhrá žirafa nad levicou? Kopne ju do hlavy

Dokumentárna séria Zázračná planéta v poslednom diele ukázala drsný súboj.

Jeden kop od žirafy dokáže zabiť dospelého leva, preto na ne tieto šelmy väčšinou neútočia. Nový diel dokumentárnej série BBC Zázračná planéta II (Planet Earth II) zachytil zúfalé a hladné levice, ktoré už nemajú na výber a skúšajú žirafu uloviť. Žirafa je dosť rýchla, aby šelmám utiekla, ale levice ju zaženú do pasce. Jediným východiskom je prebojovať sa na slobodu a žirafa pri svojom úniku nedá útočiacej levici žiadnu šancu. Druhá séria Planet Earth sa už previedla ďalšími famóznymi zábermi - napríklad zvodný medvedí tanec a neuveriteľný útek mladého leguána pred hadmi.


Hamburger za cent. Nemecká polícia zasahovala pri otvorení reštaurácie

Akciu chcelo v priebehu 40 minút využiť asi 3000 ľudí.

WIESBADEN. Policajti v nemeckom Wiesbadene museli v piatok zakročiť počas otvárania novej reštaurácie rýchleho občerstvenia v uliciach tohto mesta, keďže akciu sprevádzal nečakane veľký nápor záujemcov. Podľa údajov polície, ktoré priniesla agentúra DPA, prišlo k novootvorenému podniku v priebehu 40 minút približne tritisíc ľudí. Prevádzkovateľ reštaurácie sa snažil prilákať zákazníkov ponukou hamburgerov za symbolický jeden cent, ako aj vystúpením miestneho rapera Eno183. Vzhľadom na vzniknutú situáciu však musel otváraciu akciu ukončiť predčasne. Aby mohli masy ľudí bez problémov opustiť okolie reštaurácie, polícia načas uzavrela pre dopravu celú priľahlú ulicu.


Štyri hry, ktoré vám spríjemnia víkend

Od plánovania hromadnej dopravy cez magické dobrodružstvo, ničenie áut, až po krvavú akciu.

Dlhé roky vývoja, neustále odkladanie, ale aj obrovské očakávanie hernej komunity, ktorá s nostalgiou spomína na legendárne hry ICO a Shadow of the Colossus. The Last Guardian nakoniec nesklamal a je úplne inou hrou, na aké sme na novej konzole zvyknutí. Mystické prostredie, mystické bytosti a malý chlapec, ktorý sa zobudí vedľa jednej z nich. Zjednodušene napísané vás čaká neľahká úloha vyviesť obidvoch na slobodu, pričom po celý čas nebudete riešiť len logické hádanky. Dôležitým prvkom celej hry je puto, ktoré sa rýchlo vytvorí medzi oboma hrdinami. Príbeh má vďaka nemu úplne iný dosah a k navodeniu správnej atmosféry pomáha aj rozprávač. Jeho úlohou je aj pomôcť vám v situáciách, keď si už neviete rady, alebo ste len jednoducho niečo prehliadli. Hra pritom nie je vôbec akčná a väčšinu času budete objavovať a snažiť sa vyriešiť rôzne hádanky. Pri nich často záleží na spolupráci obidvoch postáv, keďže samotný chlapec je malý a vlastne aj krehký. Audiovizuálna stránka hry je jedným slovom úchvatná, pričom nepotrebuje ohurovať najnovšími efektami. Prostredie hry má svoje nezameniteľné čaro, aj keď sa budete väčšinu času pohybovať v ruinách neznámej civilizácie, nezvyčajne obdarených bohatou zeleňou. Nepodarilo sa len ovládanie, ktorému sme vôbec neprišli na chuť a navyše často fungovalo inak, ako sme zamýšľali. Aj napriek týmto drobným problémom je The Last Guardian hrou, ktorú by mal vyskúšať každý majiteľ PlayStation 4. + príbeh, hrateľnosť, logické hádanky- ovládanieHodnotenie: 8,7Platformy: PlayStation 4 Máte k dispozícii kompletne celý víkend, prípadne aj tie ďalšie až do úplného konca roka? Ak nie, tak rovno zabudnite na hru transport Fever. Nie je totiž len takou jednoduchou budovateľskou stratégiou, je hrou, do ktorej musíte pomaly prenikať hodinu po hodine a odhaľovať schované princípy fungovania mnohých vecí a odvetví. Vývojári síce pripravili krátky úvod, no ten vás zasvätí len do úplných základov hry. Preto ani nepomyslite na rýchle odreagovanie sa, na tento typ hry potrebujete jednoducho pokoj a hodiny voľného času. Pritom na prvý pohľad pôsobí hra mierumilovne, všetko je krásne, grafika extrémne detailná a na živé mestečko sa dá pozerať dlhé desiatky minút. Samozrejme len v prípade, ak sú vaše trasy správne navrhnuté a hlavne, ak máte na nich čo prevážať. Nestačí totiž len vybudovať dopravné uzly a nakúpiť prepravné prostriedky, musíte vedieť čarovať aj so surovinami. Bez strategického myslenia a obchodného ducha si hru nevychutnáte a začne vás nudiť veľmi rýchlo. Preto ju odporúčame len pre skutočných milovníkov žánru, ktorí si na hru dokážu vyčleniť aj adekvátny kus času. Odmenou im bude prepracovaná budovateľská hra, obdarená navyše krásnou grafikou so zmyslom pre detail. H ra okrem Windowsu funguje aj na Linuxe a MacOS, k hraniu na notebooku však budete potrebovať aspoň stredne výkonnú grafiku. Bohužiaľ s vyšším množstvom pohybujúcich sa objektov hre dochádza dych a aj na tej najvýkonnejšej zostave sa občas výrazne spomalí. + detailné modely miest, dopravných prostriedkov a budov, krásna grafika- zlá optimalizácia, vhodné len pre náročného hráčaHodnotenie: 7,0Platformy: PC, Mac, Linux Potichu vychádzam z cely a útočím na hliadkujúcu stráž. Pár úderov ma posiela na zem a teda skúšam útok znova, znova a znova. Milovníci legendárnej série Dark Souls sa uškŕňajú, terorom nepoškvrnený hráč nechápe a hľadá nastavenia, kde by si znížil náročnosť súbojov. Bohužiaľ nič také neexistuje a za svoje ťažko zarobené peniaze budete trpieť, neustále trpieť a nadávať pri každom prehranom súboji. A keď sa vám konečne podarí vyhrať a konečne uspejete, tak hru samozrejme nevypnete. Pocit z víťazstva je jednoducho mocný zážitok. Ak sa dokážete preniesť ponad neustále umieranie a despotických nepriateľov, čaká na vás vynikajúca hra na hrdinov, netradične umiestnená v historickom Japonsku. Pripravte sa na rôzne netradičné bytosti, démonov, samurajov a príbeh, ktorý síce neprekvapí, ale zároveň nie je na smiech. Hlavný hrdina je nemastný-neslaný a namiesto jeho vzhľadu si časom v hre upravíte len jeho vlastnosti a odev s bojovou výbavou. Vývoj postavy je zábavný, rovnako aj získavanie nových zbraní. Je však veľmi dôležité, aby ste svoje skúsenosti investovali rozumne, teda aby nové zručnosti a schopnosti kopírovali váš bojový štýl. Nepriatelia sú rôzni, od bežných ľudí až po rôzne stvorenia, ktoré by ste nechceli stretnúť ani vo svojich najhorších snoch. Hlavne pri finálnych nepriateľoch na konci každej úrovne budete musieť sledovať každý ich pohyb, analyzovať a presne plánovať útok. Grafika je veľmi pekná, pričom vôbec neprekáža jej občasná technická zastaranosť a občas nelogicky pracujúca kamera. + pekná grafika, súboje, exotické prostredie- občas frustrujúco ťažkí súperiHodnotenie: 8,5Platformy: PlayStation 4 Hra, ktorá ešte stále nie je dokončená, no zároveň je ohromne zábavná. V BeamNG.drive si sadnete za volant jedného z desiatok automobilov a potom už záleží len na vás, čo budete robiť. Môžete vyskúšať klasické preteky, pokojnú jazdu, alebo auto jednoducho rozbijete. Hra má otvorený svet, v ktorom vám nekladie žiadne prekážky. Naopak, je dosť otvorená a na internete sa okolo nej vytvorila veľká komunita používateľov, ktorá do hry vytvára množstvo doplnkov a nových vozidiel. Vývojári pripravili aj niekoľko scenárov a úloh, ktoré dokážu na chvíľu zabaviť a hlavne ukážu možnosti deštrukcie. Tá je jedným slovom úchvatná a prvé hodiny sa v hre budete pokúšať len ničiť a ničiť. Lepší deštrukčný model nenájdete v žiadnej inej hre a preto dokážeme prepáčiť aj drobnosti v podobe nezničiteľných sedadiel a podivných pneumatík. Omnoho dôležitejšie sú deformácie plechov, odpadávanie jednotlivých častí karosérie a deštrukcia geometrie podvozku. Aj malý kameň totiž dokáže výrazne zhoršiť ovládanie auta, hlavne ak máte v rukách športový voz. K dispozícii máte niekoľko rozdielnych prostredí – dve testovacie, pretekárske okruhy, exotické ostrovy, či púšť v Nevade. Navyše autá si môžete podľa potreby upraviť, prípadne vypnúť aj také funkcie, ako je ESP. Hra určite nie je zábavkou na pár hodín, dokáže zaujať na desiatky a navyše je skvelou možnosťou aj na krátke odreagovanie sa. Výkonný počítač je samozrejmosťou. + obrovská voľnosť, grafika, fyzikálny model áut a deformácie- hra stále nie je dokončená, cenaHodnotenie: 8,0Platformy: PC s Windows


Počet obetí prudkých dažďov v Japonsku stúpol na 81

Lejaky v Japonsku spôsobili zosuvy pôdy a povodne.

KURAŠIKI. Počet obetí prudkých dažďov, ktoré už tri dni sužujú juhozápadnú časť Japonska, vzrástol v nedeľu na 81. Najmenej 58 ľudí je nezvestných, informovala agentúra Reuters s odvolaním sa na japonské médiá. Lejaky spôsobili zosuvy pôdy a povodne, v dôsledku čoho vo svojich domovoch či na strechách budov zostalo uviaznutých mnoho ľudí. V najviac postihnutých oblastiach na západe Japonska záchranári pri operáciách používajú vrtuľníky a člny. V meste Kurašiki zachránili vyše 2000 ľudí, pátranie po ďalších nezvestných pokračuje. Úrady zrušili varovania pred prudkým dažďom, ktoré v dôsledku nepriaznivého počasia vydali pre obyvateľov v 11 prefektúrach. Varujú však pred zosuvmi pôdy aj v prípade, že dažde ustúpia, nakoľko kalamita sa javí byť najhoršou za posledné desaťročia. Japonský meteorologický ústav uviedol, že kumulatívne zrážky po troch hodinách lejaku v jednej oblasti prefektúry Kóči dosiahli 26,3 centimetra, čo je najvyššia hodnota zaznamenaná od začiatku sledovania týchto údajov v roku 1976. Stanovenie presného počtu obetí je náročné vzhľadom k rozlohe oblasti postihnutej dažďami, záplavami a zosuvmi pôdy. Japonská vláda v kancelárii premiéra zriadila núdzové centrum. Do záchranných operácií sa doposiaľ zapojilo približne 54.000 vojakov, policajtov a hasičov.


Let z Budapešti na Island prerušili, muž sa pokúšal dostať do kokpitu

Let museli prerušiť v nórskom Stavangeri.

BUDAPEŠŤ. Let nízkonákladovej leteckej spoločnosti Wizz Air smerujúci vo štvrtok z Budapešti do Reykjavíku museli prerušiť v nórskom Stavangeri po tom, čo sa jeden z pasažierov pokúšal dostať do kokpitu. Informoval o tom spravodajský server Index.hu s odvolaním sa na nórske médiá. Zhruba 60-ročný muž - pravdepodobne z Islandu - sa správal čudne a pokúsil sa dostať aj do pilotnej kabíny. Údajne pil alkohol a predtým užil lieky, napísal web Aftenbladet.no. Posádka Airbusu A321 sa preto rozhodla prerušiť let W6 2427 v Stavangeri, kde požiadala o pomoc políciu. Tá muža zadržala. Policajti vylúčili, že pasažier chcel uniesť lietadlo. Stroj po vysadení a zadržaní muža pokračoval na Island, kde s poldruha hodinovým meškaním pristál na letisku v Keflaviku.


Od nedele je súčasťou bratislavskej integrovanej dopravy aj Regiojet

Vlakové spojenie má pomôcť viacerým bratislavským mestským častiam.

BRATISLAVA. Na trase Bratislava-Kvetoslavov bude od nedele 1. apríla v rámci Integrovaného dopravného systému v Bratislavskom kraji (IDS BK) premávať aj žltý vlak RegioJet. Nová vlaková linka s označením S70 bude v rámci Bratislavy novým prostriedkom MHD a až do Kvetoslavova v nej bude možné cestovať s jedným cestovným lístkom vlakmi, regionálnymi autobusmi aj linkami MHD v Bratislave. Agentúru SITA o tom informovala hovorkyňa Bratislavského samosprávneho kraja (BSK) Lucia Forman. „Všetky cestovné lístky IDS BK platia u všetkých zapojených dopravcov, ktorými sú Slovak Lines, Dopravný podnik Bratislava, Železničná spoločnosť Slovensko a RegioJet. Cestujúci tak majú možnosť kombinovať cestovanie autobusmi a vlakmi podľa toho, ako im to vyhovuje,“ dodala hovorkyňa BSK. Vlakové spojenie má pomôcť najmä bratislavským mestským častiam Podunajské Biskupice a Vrakuňa, ktoré dlhodobo trpia dopravnými zápchami. Dopravca bude na trase Bratislava-Kvetoslavov obsluhovať zastávky Bratislava-Hlavná stanica, Bratislava-Nové Mesto, Bratislava-Vrakuňa, Podunajské Biskupice, Rovinka, Nové Košariská, Miloslavov, Kvetoslavov zastávka, Kvetoslavov. Vlaky budú premávať v čase špičiek pracovných dní trikrát za hodinu, mimo nej pravidelne raz za hodinu. Vlaky budú aj naďalej pokračovať v zmysle platného cestovného poriadku ďalej smerom na Dunajskú Stredu a Komárno. Vstup RegioJetu do IDS BK schválili bratislavskí mestskí a aj bratislavskí krajskí poslanci. Pri cestovaní RegioJetom na trase Bratislava-Kvetoslavov budú platiť všetky jednorazové a predplatné cestovné lístky IDS BK. Platiť však bude aj duálna tarifa dopravcu, čo sú cestovné lístky platné iba na cestu vlakom. Platným cestovným lístkom budú predplatné cestovné lístky, čo sú električenky a aj turistická karta Bratislava Card. Patria sem aj elektronické lístky, ktoré si ľudia kúpia v označovačoch cestovných lístkov z kreditu na čipovej karte. Integrovaný dopravný systém v Bratislavskom kraji spustili 1. júna 2013 na území Bratislavy a okresu Malacky. Od 1. novembra 2015 dopravný systém rozšírili aj na okresy Pezinok, Senec a vybrané obce v Trnavskom kraji. Integrovaný dopravný systém je systém dopravnej obsluhy určitého územia verejnou dopravou, ktorý zahŕňa viac druhov dopravy a linky viacerých dopravcov, v ktorých cestujúcich prepravujú podľa spoločných prepravných a tarifných podmienok. Cestujúci môžu využiť jednotný cestovný lístok, ktorý platí bez ohľadu na dopravcu a použitý dopravný prostriedok.


Čo vás čaká v novom čísle magazínu smeŽeny

Letné číslo osviežila svojou krásou Lina Mayer.

Lina Mayer: Som rada, keď sa niečo deje. Ako hydratovať pokožku: Naučíme vás, ako si pomôcť hydratáciou. Aktuálne safari: Vôňa dobrodružstva s nádychom nostalgie sú typické pre letný safari štýl. Ideálna rodinná dovolenka: Poradíme vám, kam sa vybrať tento rok za slnkom. 4 x kurča: Kuracie mäso je stále dobrý zdroj bielkovín.


Aj najlepší vedci majú predsudky. Ako sa ich zbavujú pri skúmaní?

Ako čítať štúdie?

Čo je vedecká metóda?

Tento článok si môžete prečítať vďaka ESET Science Award, oceneniu nadácie ESET, ktoré podporuje výnimočnú vedu na Slovensku. BRATISLAVA. Spoznávanie a bádanie majú ľudia zakódované vo svojej podstate. Aby mohli svet okolo seba opisovať čo najobjektívnejšie, musia dodržiavať nejaké pravidlá. Na čo najlepší opis skutočného sveta a hľadanie pravdy slúži určitá séria krokov. Nazýva sa vedecká metóda a má vlastné pravidlá aj históriu. Vďaka jej používaniu máme dnes systém vedy a výskum, ktorý viedol k nebývalému pokroku. Je viac než pravdepodobné, že niektoré kroky vedeckej metódy už podnikol každý z nás bez toho, aby si to priamo uvedomil. Stačí, ak ste niekedy boli zvedaví, pýtali ste sa otázky a pátrali ste po odpovediach na ne. Zjednodušene povedané, vedecká metóda je o pýtaní sa a odpovedaní na otázky pri dodržiavaní určitých pravidiel. Jej použitie pri výskume je dôležité, pretože vedec tak znižuje riziko, že výsledky, ku ktorým sa dopracuje, nebudú skreslené či ovplyvnené predsudkami. Predsudky má v istej miere každý a nevyhnú sa im ani najlepší vedci. No každý vedec by sa mal snažiť skreslenie svojich vedeckých záverov čo najviac znížiť. Na to slúži práve vedecká metóda so svojimi pravidlami a postupnosťou krokov. Samozrejme, vedci sa môžu zmýliť, a preto ich vedecké výsledky prechádzajú recenziou u nezaujatých vedcov. Ich výskumy tiež môžu iné vedecké tímy zopakovať a overiť. Vedeckú metódu si ako laik môžete predstaviť ako sériu za sebou idúcich krokov. Vedci však nemajú žiadny zoznam, ktorý si pri skúmaní odškrtávajú. Postupujú vždy tak, ako si to vyžaduje ich predmet a spôsob skúmania. Každé skúmanie však má jeden spoločný cieľ - nemá potvrdiť nejaký názor, ale nájsť odpovede na otázky. Najčastejšie sa v postupe vedeckej metódy objavujú tieto kroky: Niektorí vedci môžu stráviť desiatky rokov pozorovaním javu, iní zas rovnako dlhé obdobie strávia pri analýze zozbieraných dát. Vedecké bádanie sa môže začať pozorovaním javu, ktorý u vedca vzbudí záujem. Môže byť náhodné, ako sa to podarilo napríklad škótskemu biológovi Alexandrovi Flemingovi pri objave penicilínu. Začiatkom septembra 1928 sa Fleming vrátil do laboratória po dlhšej dovolenke. Keďže bol neporiadny, pred odchodom na dovolenku zabudol pod oknom neprikrytú sklenenú misku, v ktorej pestoval stafylokokové baktérie. Keď ju po návrate šiel umyť, všimol si, že počas jeho neprítomnosti v nej narástla pleseň. Zaujímavé bolo, že v blízkosti plesne nerástli žiadne baktérie. Biológ si uvedomil, že pleseň alebo nejaký jej vedľajší produkt môže zastavovať rast baktérií. Náhodný objav viedol k sérii experimentov a zisteniu, že penicilín lieči bakteriálne nákazy. Výskum môže vzísť aj z dovtedajšieho poznania či z momentálneho nápadu. Pozorovanie javu u vedca prirodzene vzbudzuje otázky. Fleming sa pri svojom náhodnom objave mohol seba samého opýtať: Čo usmrtilo baktérie? Zmyslom otázky je, aby vedec upriamil vedecký záujem na konkrétny jav a identifikoval problém. Na to, aby sa človek opýtal podobnú otázku, nemusí byť vedcom. Stačí, ak je zvedavý. Pred začiatkom výskumu sa vedci môžu opýtať napríklad: Po položení otázky nastávajú tie ťažšie kroky vedeckého skúmania. Každá otázka si pýta odpoveď. A vedci na svoje otázky odpovedajú ešte predtým, ako urobia experiment. Odpoveď je totiž dôležitá pre samotný výskum – snažia sa ju vyvrátiť, respektíve potvrdiť. Prvotná vedecká odpoveď sa nazýva hypotéza - je to domnienka, ktorá vysvetľuje pozorovaný a dosiaľ nepochopený jav. Hypotéza ako výrok môže mať napríklad podobu: Ak toto... tak toto. Flemingova hypotéza pri pozorovaní baktérie v testovacej miske mohla napríklad znieť: Ak sa látky z určitého typu plesní zavedú do baktérií, tak baktérie odumrú. Hypotéza však nemôže byť akákoľvek odpoveď, musí spĺňať niekoľko podmienok. Mala by vychádzať z predošlého bádania a poznatkov. Dobrá hypotéza je jednoduchá a týka sa jedného problému a jedného riešenia. Ak hypotéza nespĺňa ďalšie dve podmienky, nedá sa overovať pomocou vedeckej metódy: Pomocou vedeckého bádania preto nie je možné odpovedať na všetky otázky ako napríklad tú, či existuje Boh. Ak vedci vyvrátia prvú hypotézu, môžu sformulovať ďalšiu a opakovať experimenty a analýzu. Ak sa hypotézu či skupinu hypotéz podarí v opakovaných pokusoch potvrdiť, môžu sa stať teóriou. Vedci môžu svoju hypotézu potvrdzovať či vyvracať rôzne – modelovaním, skúmaním, dátovou analýzou či empirickým testom. Výber metódy skúmania závisí od toho, čo zisťujú. Dôležité je, aby bolo skúmanie kontrolované – to znamená, že vedci majú pod kontrolou všetky premenné tak, aby skúmali iba jednu. Pri skúmaní Flemingovho náhodne pozorovaného javu plesní a baktérií by vedci využili experiment s kontrolnou a experimentálnou skupinou. Znamená to, že by mali dve misky, ktoré by boli totožné a umiestnené v rovnakých podmienkach. Do jednej by však okrem bakteriálnych kultúr umiestnili aj látky z plesne, táto miska by bola experimentálna. V kontrolnej miske by boli iba baktérie. Látky z plesne by sa tak stali jediným rozdielom medzi miskami a boli by premennou, ktorú vedci skúmajú. Ak by v prvej miske došlo k zmene, vedeli by, že ju musela spôsobiť prítomnosť plesne. Ak by Fleming pri takomto pokuse mal dve misky, v ktorých by bola zároveň baktéria aj pleseň, nevedel by dokázať, že baktériu zabila pleseň. Pokusy s kontrolnou a experimentálnou skupinou sa využívajú aj pri skúmaní vplyvu liečiv na ľudský organizmus. Vedci podávajú jednej skupine liečivo a druhej iba placebo bez účinnej látky. Ani vedci, ani účastníci pokusu však nevedia, kto čo dostal. Takýto pokus sa nazýva slepý a robí sa preto, aby vedci ešte viac znížili nevedomé ovplyvnenie výsledkov pokusu. Posledným krokom vedeckej metódy je analýza zistených údajov. Každý pokus musia vedci podrobne sledovať a zaznamenávať zistené kvalitatívne aj kvantitatívne údaje. Chyby v meraní, pozorovaní aj spracovaní dát môžu viesť k chybným záverom. Dobrý záver vedeckej štúdie berie ohľad na všetky zozbierané dáta bez ohľadu na to, či podporujú, alebo vyvracajú hypotézu. Skúmanie Flemingovej misky s baktériami a plesňami by netrvalo dlho. Vedec by po krátkom čase videl výsledok - buď by baktérie rástli, alebo nie - a mohol by ho zanalyzovať. Niektoré výskumy si však na analýzu dát vyžadujú zložité štatistické nástroje. Keď vedci dospejú k záveru, svoje zistenia môžu publikovať ako štúdie vo vedeckých časopisoch. Obsah textu sme konzultovali s Lukášom Bielikom z Filozofickej fakulty Univerzity Komenského, ktorý sa okrem iného venuje všeobecnej metodológii vedy.


V Ontáriu budú špecializované predajne marihuany

Súkromne spravované predajne marihuany budú považované za nezákonné.

TORONTO. Najľudnatejšia kanadská provincia Ontário plánuje dovoliť predaj marihuany na rekreačné účely v približne 150 vládou zriadených predajniach, uviedla agentúra AP. Marihuana sa bude podľa vyjadrenia zodpovedných úradov v Ontáriu predávať iba v špecializovaných predajniach alebo prostredníctvom vládou spravovaných internetových stránok. Vláda rovnako rozhodla, že predaj marihuany nebude súbežne možný v špecializovaných obchodoch s alkoholom. Súkromne spravované predajne marihuany, ktoré v tejto provincii vznikli, budú považované za nezákonné. Generálny prokurátor Yasir Naqvi v dnešnom vyhlásení dodal, že rastlinu si budú môcť kúpiť iba osoby staršie ako 19 rokov. Kanadská federálna vláda prijala zákony o rekreačnom užívaní marihuany v krajine od júla 2018. Legalizáciou marihuany sa Kanada po Uruguaji stane druhou krajinou s celoštátne povoleným predajom tejto rastliny. Každá z desiatich kanadských provincií si ale podmienky predaja marihuany stanoví osobitne.


Austrálske rádio skúšalo, ako ďaleko zájde auto s prázdnou nádržou

Väčšinou sa hovorí o 30 až 50 kilometroch, môže to byť aj dvojnásobok

Väčšina vodičov pri rozsvietení kontrolky paliva ostražito zľakne a zamieri na čerpaciu stanicu - a tak to má správne byť. Ak autu celkom dôjde palivo, môže to znamenať veľmi drahú opravu, hlavne pri naftových motoroch. Na čerpaciu stanicu by ste mali zamieriť už vtedy, keď ručička palivomeru klesne k spodnej štvrtine. Vo všeobecnosti tiež nie je ideálne jazdiť s úplne prázdnou nádržou preto, že počas života auta sa na dne nádrže zbierajú usadeniny, ktoré by mohli upchať palivový filter. Aj keď sa ručička palivomera blíži k nule, v nádrži stále ostáva niekoľko "rezervných" litrov paliva, na ktoré ešte kúsok prejdete. Väčšinou sa hovorí o tridsiatich až päťdesiatich kilometroch. Austrálski rozhlasoví moderátori Andy Lee a Hamish Blake vyskúšali, ako ďaleko zájde naftové Audi SQ5 (3,0 V6 biturbo, 313 koní) od momentu, kedy palubný počítač ukáže dojazd 0 kilometrov. Mierne trhanie, prvý príznak dochádzajúceho paliva, sa dostavil až po prejdení 111,9 kilometra.


Slovenské lesy bez človeka prežijú, tvrdia to v novom klipe Longital

Pozrite si v premiére nový klip kapely Longital, ktorým upozorňuje na prehliadanú environmentálnu problematiku.

Témou nového klipu kapely Longital k piesni Na horu a dolu sú naše lesy. Celý ho nakrútili vo Vysokých Tatrách medzi stromami uprostred prírody a rozhodli sa ním podporiť iniciatívu s  názvom Všetko pre nič. Jej cieľom je zachovať istú časť slovenských lesov nedotknutú. „Trávim veľa času v Malých a Bielych Karpatoch a vidím, ako sa menia. Lesníci sa k prírode často správajú bezohľadne, ako nepriatelia,“ hovorí speváčka Šina. Zdá sa jej, že v posledných rokoch sa ťažba v lesoch stala agresívnejšou, že do prírody zasiahli finančné záujmy, na niektorých miestach sa stromy rúbu hlava-nehlava a po ťažbe zostáva neporiadok. Verí, že klipom upozornia na environmentálnu problematiku, ktorá je trochu prehliadaná, avšak zaslúži si našu pozornosť. „Rozumiem, že to nie je téma číslo jedna. Máme však nádherné lesy a hory, a ich stav priamo ovplyvňuje najzásadnejšie veci: či budeme mať dostatok vody, vzduchu a jedla pre život,“ myslí si Šina. Súhlasí s tým, aby päť percent slovenského územia bolo chránených pred výrubmi, výstavbami ciest a inými zásahmi.Aby si na nich príroda sama slobodne riadila svoje procesy, aby sa dokázalo, že nepotrebuje zásah človeka. „Inde nech sa robí, čo treba, veď samozrejme aj ťažba a starostlivosť o takéto lesy je dôležitá,“ dodáva.Klip začali s tromi tanečníkmi nakrúcať minulý rok v lete, ale náhle sa zhoršilo počasie a preto ho museli dokončovať v máji tohto roku. Vlčie postavy v ňom objavujú zabudnuté lesné chodníčky. Ich masky nepriamo odkazujú na lesoochranárske združenie, ktoré je autorom iniciatívy Všetko pre nič – volá sa totiž Vlk.


Na Egejské ostrovy prišlo sedemsto ďalších migrantov, ich počet stále rastie

Znepokojenie ohľadom vysokého počtu migrantov vyjadrila aj Európska komisia.

ATÉNY. Viac než 700 ďalších migrantov sa počas uplynulého víkendu vylodilo v Grécku na ostrovoch v Egejskom mori. Informovali o tom v pondelok grécke úrady s tým, že počet migrantov smerujúcich z Turecka do členských štátov EÚ naďalej rastie. "Situácia (v táboroch na ostrovoch) je tragická," uviedol Christodulos Stefanadis, poslanec parlamentu pochádzajúci z ostrova Samos, ktorého cituje grécky denník Proto Thema. V táboroch na gréckych ostrovoch v Egejskom mori žije podľa televízie ERT aktuálne viac než 28.630 migrantov. Ide o najvyšší počet od roku 2016, keď Turecko a EÚ uzatvorili dohodu o obmedzení migrácie. Svoje znepokojenie ohľadom vysokého počtu migrantov, ktorí za posledné týždne prišli do Grécka, vyjadrila aj Európska komisia, uviedla jej hovorkyňa. Tá povedala, že táto situácia ešte viac zvyšuje tlak na systém, ktorý je už teraz mimoriadne preťažený. Grécke ostrovy sa stali vstupnou bránou na tzv. balkánskej trase pre viac než milión utečencov počas desiatich mesiacov v rokoch 2015-2016, pripomenula agentúra DPA. Utečenecké tábory na gréckych ostrovoch sú trvalo preplnené. Predstavitelia tábora na ostrove Lesbos v piatok oznámili, že ten je natoľko preplnený, že v ňom už nemôžu ubytovať nijakých ďalších prichádzajúcich migrantov.


Na Veľkej cene Japonska triumfoval Bottas, Mercedes získal Pohár konštruktérov

SUZUKA. Fín Valtteri Bottas na Mercedese triumfoval na Veľkej cene Japonska, sedemnástych pretekov seriálu F1. Na druhom mieste prišiel do cieľa víťaz kvalifikácie Nemec Sebastian Vettel na Ferrari, tretí bol Bottasov tímový kolega Brit Lewis Hamilton. Do konca šampionátu ostávajú ešte štyri podujatia, najbližšie je na programe 27. októbra v Mexiku. Pre fínskeho pretekára bol triumf v Japonsku šiestym v kariére, tretím v prebiehajúcej sezóne a prvým od aprílovej VC Azerbajdžanu. Na čele priebežného poradia je naďalej Hamilton pred druhým Bottasom. Tím Mercedes si v Japonsku v predstihu zabezpečil triumf v Pohári konštruktérov, keďže pred Ferrari a Red Bullom má už nedostihnuteľný náskok. Po pretekoch v Japonsku je zároveň jasné, že titul už môžu získať iba Hamilton alebo Bottas. Víťaz kvalifikácie Vettel nemal ideálny štart, čo využil tretí Bottas a okamžite sa dostal na líderskú pozíciu. Ani ďalšiemu jazdcovi Ferrari Leclercovi, ktorý si v kvalifikácii vyjazdil 2. priečku, sa štart nevydaril, keďže krátko po ňom kolidoval s Verstappenom. Poškodil si pravé predné krídlo a po výmene v boxoch sa prepadol na poslednú priečku. Ešte horšie dopadol Verstappen, ktorý v 5. kole odstavil monopost a preteky sa pre neho skončili. Po návšteve boxov vedúcej trojice sa na čele ustálilo poradie Bottas-Vettel-Hamilton, pričom za nimi bol v tesnom závese Sainz. V 32. kole prezul Vettel, no vďaka veľkému náskoku sa okamžite vrátil na 3. priečku. Hamilton sa dlho držal na 1. mieste, no jeho tím napokon upustil od ambície prezuť iba raz a tak zamieril do boxov v 43. kole. Vrátil sa na 3. priečke za prvým Bottasom a Vettelom. Na Nemca však nemal veľkú stratu a v záverečných kolách sa ho snažil predbehnúť. Napokon sa však už poradie na čele nezmenilo, triumfoval Bottas pred Vettelom. Valtteri Bottas, víťaz: "V kvalifikácii boli iba tesné odstupy. Po štarte sa mi naskytla výborná príležitosť, ktorú som využil. Som veľmi šťastný za toto víťazstvo. Mám radosť zo svojho triumfu, ale aj z prvenstva tímu v Pohári konštruktérov." Sebastian Vettel, 2. miesto: "Spravil som chybu na štarte, netrafil som to. Druhá pozícia je asi maximum, čo som dnes mohol dosiahnuť. Mercedesy boli dnes rýchle, mali sme s tým problémy. Na konci som mal čo robiť, aby som ustrážil Hamiltona." Lewis Hamilton, 3. miesto: "Jazdil som pre tím a mám radosť, že sme získali Pohár konštruktérov."


Pri záplavách v Indii prišlo o život už najmenej 60 ľudí

Monzúnové dažde sužujú severovýchod Indie už tretí týždeň.

GUWAHATI. Približne 60 obetí na životoch si doposiaľ vyžiadali záplavy vyvolané monzúnovými dažďami, ktoré už tretí týždeň sužujú severovýchod Indie. Pred nepriaznivým počasím sa do bezpečia snažia ukryť takmer dva milióny Indov, ktorí hľadajú útočisko vo vyššie položených oblastiach, informovala agentúra AP. Zhruba 45 ľudí prišlo pre záplavy od polovice júna o život len v indickom štáte Ásam, uviedol tamojší úrad pre zvládanie katastrof. Väčšina obetí sa utopila - usmrtil ich elektrický prúd alebo ich zavalila rozbahnená pôda. Najmenej 14 ľudí zahynulo v susednom štáte Arunáčalpradéš, pri zosuve rozbahnenej pôdy, ktorá tam zasypala jednu z dedín. Každoročná monzúnová sezóna v Indii trvá od júna do konca septembra. Dažde sú veľmi dôležité pre indické poľnohospodárstvo, zároveň ale spôsobujú veľké škody.


V Nemecku našli ďalšiu bombu, z Frankfurtu evakuovali 60-tisíc ľudí

Bomba britskej výroby má hmotnosť 1,8 tony.

BERLÍN. Nemecké úrady uskutočňujú posledné prípravy na zneškodnenie veľkej leteckej bomby z čias druhej svetovej vojny, ktorej nález si v meste Frankfurt nad Mohanom vynútil evakuáciu viac ako 60-tisíc jeho obyvateľov. Informovala o tom agentúra AP. Bombu britskej výroby vážiacu 1,8 tony s približne 1300 kilogramovou výbušnou náplňou objavili stavební robotníci v utorok. Úrady vo Frankfurte nad Mohanom nariadili občanom bývajúcim v okruhu s polomerom 1,5 kilometra od miesta nálezu, aby opustili svoje domovy. Jedna z najväčších evakuačných akcií v povojnových dejinách Nemecka sa dotkla aj pacientov miestnych nemocníc a veľkého počtu seniorov. Podobné operácie sú v Nemecku bežné aj 72 rokov po skončení druhej svetovej vojny. V meste Koblenz museli v sobotu evakuovať približne 20-tisíc ľudí, aby mohli pyrotechnici bezpečne zneškodniť 500 kilogramovú leteckú bombu americkej výroby.